RÅDETS AFGØRELSE (FUSP) 2016/1182

af 18. juli 2016

om vedtægten for personalet ved Den Europæiske Unions Institut for Sikkerhedsstudier

RÅDET FOR DEN EUROPÆISKE UNION HAR —

under henvisning til Rådets afgørelse 2014/75/FUSP af 10. februar 2014 om Den Europæiske Unions Institut for Sikkerhedsstudier (1), særlig artikel 7, stk. 1, tredje afsnit,

under henvisning til henstilling fra direktøren for Den Europæiske Unions Institut for Sikkerhedsstudier, og

ud fra følgende betragtninger:

Den Europæiske Unions Institut for Sikkerhedsstudier (»instituttet«) er et agentur under Den Europæiske Union, som er tilknyttet de samordnede organisationer. Vedtægten for personalet ved instituttet bør tilpasses til instituttets udvikling og udviklingen af de generelle rammer for personaleregler, der er gældende i de samordnede organisationer. Det er derfor nødvendigt at revidere den.

VEDTAGET DENNE AFGØRELSE:

Artikel 1

Vedtægten for personalet ved Den Europæiske Unions Institut for Sikkerhedsstudier som vedtaget af Rådet den 21. december 2001 og ændret af direktøren efter en samstemmende udtalelse fra bestyrelsen den 15. juni 2005 ophæves og erstattes af den vedtægt, der er knyttet som bilag til denne afgørelse.

Artikel 2

Denne afgørelse træder i kraft den første dag i måneden efter datoen for offentliggørelsen. Den offentliggøres i Den Europæiske Unions Tidende.

(1) EUT L 41 af 12.2.2014, s. 13.

(2) EFT L 39 af 9.2.2002, s. 18.

(3) EUT L 235 af 12.9.2005, s. 1.

BILAG

VEDTÆGT FOR PERSONALET VED DEN EUROPÆISKE UNIONS INSTITUT FOR SIKKERHEDSSTUDIER

INDHOLDSFORTEGNELSE

PRÆAMBEL

Artikel 1 Anvendelsesområde

AFSNIT I BESTEMMELSER FOR ALLE ANSATTE

Artikel 2

1. Myndighed

2. Adfærd

3. Finansielt ansvar

4. Sikkerhed

5. Bistand og erstatning

6. Ejendomsret

7. Eksterne aktiviteter

8. Kandidatur til et mandat eller et offentligt eller politisk hverv

AFSNIT II BESTEMMELSER FOR KONTRAKTANSATTE

KAPITEL I PRIVILEGIER OG IMMUNITETER

Artikel 3

KAPITEL II REKRUTTERING OG ANSÆTTELSENS VARIGHED

Artikel 4 Rekruttering

Artikel 5 Pensionsberettigende alder

Artikel 6 Lægeundersøgelser

Artikel 7 Ansættelse

1. Kontrakter

2. Prøvetid

3. Opsigelse af kontrakter

4. Godtgørelse for tab af arbejde

5. Afkortning af opsigelsesvarslet

KAPITEL III LØN OG TILLÆG

Artikel 8 Almindelige bestemmelser

Artikel 9 Grundløn

Artikel 10 Udlandstillæg

Artikel 11 Tillæg af familiemæssig og social karakter

1. Almindelige bestemmelser

2. Husstandstillæg

3. Børnetilskud og tilskud for økonomisk afhængige personer

4. Uddannelsestillæg

5. Tilskud for handicappede børn eller handicappede økonomisk afhængige personer

6. Boligtilskud

Artikel 12 Stedfortrædertillæg

Artikel 13 Bosættelsespenge

1. Berettigelse

2. Grundbeløbet for tilskuddet

3. Tillæg for økonomisk afhængige personer

4. Tillæg for mobilitet

5. Udbetaling af tilskuddet

Artikel 14 Fradrag og bidrag

1. Intern skat

2. Bidrag til pensionsordningen

3. Bidrag til sociale ydelser

4. Bidrag til tillægsforsikringen

Artikel 15 Lønforskud og tilbagebetaling af lønforskud

KAPITEL IV REJSEUDGIFTER

Artikel 16 Bosættelse og udtræden

Artikel 17 Flytning

Artikel 18 Tjenesterejser

KAPITEL V INTERNE REGLER

Artikel 19 Arbejdstid

Artikel 20 Deltidsarbejde

Artikel 21 Helligdage og øvrige fridage

Artikel 22 Ferie og orlov

1. Årlig ferie

2. Tjenestefrihed uden løn

3. Sygeorlov, barselsorlov, fædreorlov, forældreorlov og anden tjenestefrihed

Artikel 23 Ferie på hjemstedet

KAPITEL VI BEDØMMELSE OG FORFREMMELSE

Artikel 24 Almindelige bestemmelser

Artikel 25 Procedure

Artikel 26 Opfølgning af bedømmelserne

KAPITEL VII DISCIPLINÆRE FORANSTALTNINGER

Artikel 27

KAPITEL VIII KLAGEADGANG OG KLAGEUDVALG

Artikel 28

KAPITEL IX PENSIONSORDNINGER

Artikel 29

KAPITEL X UDSTATIONERING AF INSTITUTTETS KONTRAKTANSATTE

Artikel 30

AFSNIT III BESTEMMELSER FOR MIDLERTIDIGT ANSATTE

Artikel 31 Almindelige bestemmelser

Artikel 32 Kontrakter

Artikel 33 Vederlag

Artikel 34 Særlige bestemmelser

1. Bosættelsespenge og hjemrejsepenge ved kontraktens udløb

2. Ferie og orlov

AFSNIT IV BESTEMMELSER VEDRØRENDE EKSPERTER OG PRAKTIKANTER

Artikel 35

AFSNIT V REPRÆSENTATION AF DE ANSATTE

Artikel 36

BILAG I GODTGØRELSE FOR TAB AF ARBEJDE

BILAG II UDLANDSTILLÆG

BILAG III BØRN OG ANDRE PERSONER, OVER FOR HVEM DER BESTÅR FORSØRGERPLIGT

BILAG IV HANDICAPPEDE PERSONER, OVER FOR HVEM DER BESTÅR FORSØRGERPLIGT

BILAG V BOLIGTILSKUD

BILAG VI REJSE- OG FLYTTEUDGIFTER

BILAG VII UDGIFTER I FORBINDELSE MED TJENESTEREJSER

BILAG VIII SYGEORLOV, BARSELSORLOV, FÆDREORLOV, FORÆLDREORLOV OG ANDEN TJENESTEFRIHED

BILAG IX REGLER FOR ADMINISTRATIVE UNDERSØGELSER OG DISCIPLINÆRE PROCEDURER OG FORANSTALTNINGER

BILAG X KLAGEUDVALGET

VEDTÆGT FOR PERSONALET VED DEN EUROPÆISKE UNIONS INSTITUT FOR SIKKERHEDSSTUDIER

PRÆAMBEL

Instituttet for Sikkerhedsstudier er et agentur under Den Europæiske Union, som er tilknyttet de samordnede organisationer.

Artikel 1

Anvendelsesområde

1. Denne vedtægt finder anvendelse for personale, der er ansat på kontrakt indgået med Den Europæiske Unions Institut for Sikkerhedsstudier (»instituttet«), medmindre bestyrelsen træffer anden afgørelse med hensyn til personale uden for lønklasserne (direktøren).

2. I denne vedtægt forstås ved »ansat« følgende fysiske personer:

a) personale, der har indgået kontrakt med instituttet og beklæder en budgetteret stilling, som er anført i den oversigt over budgetterede stillinger, der hvert år vedlægges instituttets budget (»kontraktansatte«), og

b) midlertidigt ansat personale, der har indgået kontrakt med instituttet.

Ad hoc-lønnede eksperter og praktikanter er ikke ansatte ved instituttet og er omfattet af særlige bestemmelser, der er fastsat i afsnit IV.

3. Oversigten over kontraktansatte, der er knyttet som bilag til instituttets budget, angiver antallet af stillinger inden for hver kategori og lønklasse.

Stillinger som kontraktansatte er stillinger, der vedrører instituttets grundlæggende opgaver og opgaver af vedvarende art.

4. Enhver henvisning i denne vedtægt til en person af hankøn gælder ligeledes som henvisning til en person af hunkøn og omvendt, medmindre det af sammenhængen klart fremgår, at dette ikke er tilfældet.

5. De nærmere bestemmelser om gennemførelsen af denne vedtægt fastlægges om nødvendigt i de gennemførelsesbestemmelser, der skal fastsættes af direktøren. Bestyrelsen underrettes behørigt, før der vedtages sådanne gennemførelsesbestemmelser.

Direktøren kan delegere en del af sin myndighed og underskrift med henblik på den daglige administration af forhold, der falder inden for denne vedtægts anvendelsesområde.

AFSNIT I

BESTEMMELSER FOR ALLE ANSATTE

Artikel 2

De ansatte er underlagt direktørens myndighed og er ansvarlige over for direktøren for udførelsen af deres opgaver. De forpligter sig til at udføre disse med størst mulig omhu og faglig ansvarlighed.

De ansatte skal i udøvelsen af deres pligter og i deres adfærd udelukkende lade sig lede af instituttets interesser. De udfører loyalt, fortroligt og samvittighedsfuldt de opgaver, som betros dem som ansatte. De må hverken søge eller modtage instruktioner fra nogen regering, myndighed, organisation eller person uden for instituttet.

De ansatte skal under alle omstændigheder udvise en adfærd, der passer til deres stilling som repræsentanter for instituttet. De skal afholde sig fra enhver handling eller aktivitet, som på nogen måde kan krænke deres stillings værdighed eller bringe instituttet i vanry.

Ansatte kan forpligtes til helt eller delvis at erstatte instituttet ethvert finansielt tab, det har lidt på grund af vedkommendes uagtsomhed eller forsætlige manglende overholdelse af en forskrift eller en procedure, som er godkendt af bestyrelsen eller direktøren.

Klageudvalget har prøvelsesret for så vidt angår tvister, der opstår på baggrund af denne bestemmelse.

a) De ansatte skal ved tiltrædelsen gøre sig bekendt med instituttets sikkerhedsforskrifter.

b) Alle ansatte, stipendiater og praktikanter kan anmode om at blive godkendt til at få kendskab til klassificerede dokumenter på grund af de opgaver, der er pålagt dem. En sådan anmodning sendes til de kompetente myndigheder af instituttets sikkerhedsofficer. Inden sikkerhedsgodkendelsens udstedelse kan direktøren give en midlertidig tilladelse til at behandle klassificerede dokumenter.

c) Personalets medlemmer underretter direkte instituttets sikkerhedsofficer om alle hændelser i forbindelse med et formodet tab eller videregivelse af et klassificeret dokument.

Instituttet yder bistand til ansatte, som på grund af deres stilling eller nuværende opgaver på instituttet, og uden at de selv har begået fejl, bliver genstand for trusler, injurier, ærerørige beskyldninger eller tab. Der kan ydes erstatning for materiel skade, forudsat at:

a) den ansatte ikke selv forsætligt eller uagtsomt har forårsaget den pågældende skade

b) den ansatte ikke har kunnet eller kan ikke opnå erstatning

c) den ansatte indtræder i instituttets rettigheder over for tredjemand, især forsikringsselskaber.

Alle afgørelser herom, der vil kunne binde instituttet eller dets finanser, træffes af direktøren, som har skønsmæssige beføjelser til at vurdere situationens omstændigheder, formen af den bistand, der skal ydes, og eventuelt størrelsen af den erstatning, der skal ydes. Bestyrelsen underrettes behørigt om enhver afgørelse, der træffes i henhold til dette stykke.

Alle rettigheder, herunder adkomstret, ophavsret og patentret vedrørende alt arbejde, der udføres af en ansat under udførelsen af officielle opgaver, tilfalder instituttet.

a) En ansat må ikke have en stilling eller have regelmæssig eller lønnet beskæftigelse uden for instituttet uden direktørens forudgående samtykke.

b) En ansat kan ikke uden direktørens forudgående samtykke fra en regering eller fra anden kilde uden for instituttet modtage titler, ordner, æresbevisninger, begunstigelser, belønninger, gaver eller vederlag af nogen art, bortset fra sådanne, der tildeles for tjenester før den ansattes udnævnelse eller for tjenester under en orlov til aftjening af værnepligt eller anden national tjeneste.

c) Ansatte skal afholde sig fra enhver offentlig handling, meningstilkendegivelse eller udgivelse, hvis den pågældende handling, meningstilkendegivelse eller udgivelse er uforenelig med de opgaver eller forpligtelser, der påhviler en international tjenestemand, eller kan tænkes at påføre instituttet et moralsk eller materielt ansvar.

d) En ansat må ikke direkte eller indirekte have interesser i en kommerciel virksomhed, der er af en sådan art, at de kan kompromittere den ansattes uafhængighed i forbindelse med udøvelsen af opgaver i instituttet.

e) Senioranalytikeres opgaver omfatter etablering af forbindelser med organer og personer uden for instituttet, senioranalytikere er således beføjet til at holde foredrag, kommunikere i medierne og offentliggøre publikationer, når de forinden har indhentet direktørens tilladelse.

f) Hvis en ansats ægtefælle eller registrerede partner udøver en indtægtsgivende erhvervsmæssig beskæftigelse, skal den ansatte underrette direktøren herom. Hvis denne beskæftigelse viser sig at være uforenelig med den ansattes, og han ikke kan garantere, at den vil blive afsluttet inden for en bestemt frist, træffer direktøren efter høring af den ansatte og efter udtalelse fra personaleudvalget afgørelse om, hvorvidt den ansatte kan forblive i sin stilling.

a) En ansat, som er kandidat til et mandat eller et offentligt eller politisk hverv, skal underrette direktøren herom.

b) En ansat, som er kandidat til et mandat eller et offentligt eller politisk hverv, får tjenestefrihed uden løn fra den dato, hvor vedkommende meddeler, at han eller hun indleder sin valgkampagne.

c) Hvis den ansatte accepterer det pågældende hverv eller mandat, skal han anmode om at få kontrakten opsagt. Denne opsigelse giver ikke ret til en godtgørelse for tab af arbejde.

d) Hvis den ansatte ikke accepterer det pågældende hverv eller mandat, har han ret til at genindtræde i sin budgetterede stilling på de samme vilkår med hensyn til lønklasse og anciennitet, eller vederlag for midlertidigt ansat personale, som den ansatte havde på den dato, hvor tjenestefriheden uden løn begyndte.

e) Perioden med tjenestefrihed uden løn afbryder ancienniteten og giver ikke ret til pension. Godtgør en kontraktansat, at han ikke kan erhverve pensionsrettigheder fra en anden pensionsordning, kan den pågældende kontraktansatte dog efter anmodning fortsat erhverve yderligere pensionsrettigheder, forudsat at denne indbetaler sine egne og sin arbejdsgivers samlede bidrag.

AFSNIT II

BESTEMMELSER FOR KONTRAKTANSATTE

KAPITEL I

Privilegier og immuniteter

Artikel 3

De privilegier og immuniteter, de kontraktansatte nyder, tildeles dem udelukkende i instituttets interesse og ikke af personlige årsager. Disse privilegier og immuniteter fritager ikke de medlemmer af personalet, som nyder dem, fra at opfylde deres personlige pligter eller fra at overholde gældende national lovgivning og politiets forskrifter.

Hvis der opstår spørgsmål om disse privilegier eller immuniteter, skal den pågældende kontraktansatte straks underrette direktøren herom. Hvis den lokale lovgivning overtrædes, kan direktøren beslutte at ophæve privilegierne og immuniteterne, hvis han eller hun finder det nødvendigt.

KAPITEL II

Rekruttering og ansættelsens varighed

Artikel 4

Rekruttering

1. De beskrivende tilbud om stillinger godkendes af direktøren, med undtagelse af hans egen. Instituttet udsender selv disse tilbud.

2. Kontraktansatte udnævnes af direktøren på grundlag af erfaring og kvalifikationer og via en fair og gennemsigtig udvælgelsesprocedure.

3. Der ansættes kun statsborgere fra Den Europæiske Unions medlemsstater som kontraktansatte.

4. Ansøgerne skal godtgøre, at de har indgående kendskab til et af Den Europæiske Unions sprog og tilfredsstillende kendskab til et andet af disse sprog i det omfang, det er nødvendigt for udførelsen af deres opgaver.

5. De kontraktansatte, der er omfattet af denne vedtægt, indplaceres i de samordnede organisationers kategorier og lønklasser.

6. Kontraktansatte tiltræder deres stilling på første trin i lønklassen for deres stilling. Direktøren kan dog tildele dem et højere løntrin, hvis omstændighederne berettiger hertil.

7. Direktøren vedtager gennemførelsesbestemmelser til denne artikel.

Artikel 5

Pensionsberettigende alder

Den ansatte pensioneres ved udgangen af den måned, hvor vedkommende fylder 65 år. I tjenestens interesse kan direktøren tillade undtagelser fra denne regel i højst yderligere 12 måneder.

Artikel 6

Lægeundersøgelser

1. Den kontraktansatte undersøges inden sin ansættelse af et af instituttet godkendt lægecenter med henblik på at få attesteret, at han eller hun er fysisk egnet til at udføre sine opgaver.

2. De kontraktansatte skal hvert år gennemgå en lægeundersøgelse.

3. Et af instituttet godkendt lægecenter hjælper direktøren i forbindelse med spørgsmål om at vurdere, hvorvidt en kontraktansat er egnet til fortsat at beklæde sin stilling.

4. Hvis den i stk. 1 og 3 omhandlede lægeundersøgelse fører til en negativ udtalelse, kan ansøgeren eller den kontraktansatte senest 20 dage efter at have modtaget meddelelse herom fra instituttet anmode om, at hans eller hendes sag forelægges til udtalelse i et lægeudvalg sammensat af tre læger, hvoraf én udpeges af direktøren, én af den kontraktansatte og én af de to øvrige læger.

Den læge, der har afgivet den første negative udtalelse, høres af lægeudvalget. Hvis lægeudvalgets udtalelse bekræfter det negative resultat af den lægeundersøgelse, der er omhandlet:

a) i stk. 1, afholdes halvdelen af honorarer og ekstraomkostninger af ansøgeren

b) i stk. 3, forsøger instituttet først at anvise den ansatte en anden stilling, der passer til hans eller hendes helbredstilstand. Hvis dette ikke er muligt, opsiger instituttet hans eller hendes kontrakt med seks måneders varsel, og der indkaldes til møde i et invaliditetsudvalg, der skal fastlægge hans eller hendes ret til invalidepension efter retningslinjerne i instituttets pensionsordning.

Artikel 7

Ansættelse

Kontrakterne har en varighed på tre år. Direktøren kan forlænge kontrakten med en periode af samme eller kortere varighed. Den kontraktansatte skal senest seks måneder inden kontraktens udløb underrettes om, hvorvidt hans kontrakt vil blive forlænget med en ny fast periode.

For senioranalytikere kan det samlede antal tilbudte kontrakter ikke overstige en periode på i alt fem år. For det øvrige personale er denne periode på i alt ni år. I ekstraordinære tilfælde kan direktøren i tjenestens interesse forlænge kontrakten ud over de vedtægtsmæssige ni år med en periode på mindre end 12 måneder.

Hvis en kontraktansat den 1. august 2016 allerede har opnået ti års pensionsrettigheder under pensionsordningen for de samordnede organisationer, gælder der ingen begrænsning for så vidt angår det samlede antal kontraktperioder.

Hvis en kontraktansat den 1. august 2016 har en igangværende kontrakt og vil have overskredet en arbejdsperiode på ni års fortsat tjeneste ved afslutningen af denne kontrakt, anses denne kontrakt for tidsubegrænset ved opnåelsen af ti års fortsat tjeneste.

a) Den første kontrakt omfatter en prøvetid på ni måneder fra datoen for tiltrædelsen af tjenesten.

b) Hvis en kontraktansat i løbet af sin prøvetid som følge af sygdom eller ulykke forhindres i at udføre sit arbejde i et tidsrum af mindst en måned, kan direktøren forlænge prøvetiden med et tilsvarende tidsrum.

c) Senest en måned inden prøvetidens udløb skal der afgives en udtalelse om den kontraktansattes evne til at varetage de med hans stilling forbundne opgaver samt om hans tjenstlige indsats og adfærd. Denne udtalelse meddeles den kontraktansatte.

d) En kontraktansat, der ikke er fundet egnet til at varetage sin stilling, afskediges.

e) Viser den kontraktansatte sig klart uegnet, kan der udfærdiges en udtalelse på et hvilket som helst tidspunkt under prøvetiden. Udtalelsen meddeles den pågældende person.

f) På grundlag af udtalelsen kan direktøren træffe beslutning om med en måneds varsel at afskedige den kontraktansatte inden prøvetidens udløb. Tjenestetiden kan dog ikke overstige prøvetidens normale varighed.

g) En kontraktansat, der afskediges i prøvetiden på grund af en negativ udtalelse, har ikke ret til en kompensation for tab af arbejde.

h) Prøvetiden er en integrerende del af den første kontrakts varighed. Den giver anciennitets- og pensionsrettigheder.

a) Instituttet kan opsige eller undlade at forny kontrakter i følgende tilfælde: i) på det tidspunkt, der er fastlagt i kontrakten ii) som følge af nedlæggelse af den budgetterede stilling, den kontraktansatte beklæder, eller hvis de opgaver, der er knyttet til den kontraktansattes stilling, ændres på en sådan måde, at han eller hun ikke længere besidder de kvalifikationer og den erfaring, der er nødvendige for at beklæde stillingen iii) på grund af en utilstrækkelig faglig indsats fra den kontraktansattes side, som er konstateret ved to på hinanden følgende bedømmelser inden for seks måneder, jf. artikel 24, stk. 3, og artikel 26, stk. 4 iv) på grund af den kontraktansattes fysiske uegnethed, der er opstået under kontraktens løbetid og er bekræftet af et invaliditetsudvalg, jf. artikel 6, stk. 4 v) hvis den medlemsstat, hvor den kontraktansatte er statsborger, træder ud af bestyrelsen vi) hvis tjenestestedet flyttes mere end 100 km fra det sted, hvor den kontraktansatte blev ansat, og denne afviser at blive overflyttet vii) efter en disciplinærsag, hvor det er konstateret, at den kontraktansatte har begået en fejl eller har pådraget sig ansvar efter retningslinjerne i kapitel VII. I de i nr. i)-vi) omhandlede tilfælde bliver kontrakten opsagt eller ikke forlænget med et varsel på seks måneder, i det i nr. vii) omhandlede tilfælde med et varsel på en måned.

b) Den kontraktansatte kan opsige sin kontrakt med et varsel på tre måneder af personlige årsager, som han eller hun ikke er forpligtet til at redegøre for.

Medmindre der er tale om disciplinære årsager, giver opsigelse eller ikkeforlængelse af en kontrakt på instituttets initiativ anledning til godtgørelse efter retningslinjerne i bilag I.

Varigheden af det i stk. 3, litra a), omhandlede varsel kan afkortes af tjenstlige grunde. I så tilfælde har den kontraktansatte ret til at få udbetalt et supplerende beløb, der udgør den løn og de tillæg, som han eller hun ville have modtaget mellem datoen for den faktiske opsigelse af hans eller hendes kontrakt og datoen for udløbet af et varsel på seks måneder.

Disse bestemmelser finder ikke anvendelse ved opsigelse af disciplinære årsager.

KAPITEL III

Løn og tillæg

Artikel 8

Almindelige bestemmelser

1. Vederlaget til instituttets kontraktansatte omfatter en grundløn, udlandstillæg og tillæg af familiemæssig og social karakter.

Af dette vederlag tilbageholdes de beløb, som den ansatte skal betale til intern skat, pensionsordning og socialbeskyttelsesordning.

De kontraktansattes kontokuranter krediteres det beløb, de skal modtage, senest i den sidste arbejdsuge i måneden.

De kontraktansatte skal straks meddele instituttet alle ændringer i deres personlige situation, der kan få økonomiske konsekvenser. Disse ændringer tages i betragtning i forbindelse med vederlaget for den måned, der følger efter meddelelsen til instituttets administration med tilbagevirkende kraft.

2. Den kontraktansatte skal tilbagebetale alle fejlagtigt udbetalte beløb til instituttet.

Instituttets ret til at inddrive alle betalinger, der er foretaget fejlagtigt, udløber to år efter den dato, hvor instituttet bliver bekendt med, at betalingen blev foretaget fejlagtigt. Hvis der er udestående fordringer mod den kontraktansatte for fejlagtige udbetalinger, foretages inddrivelsen ved fradrag i de månedlige eller andre betalinger af skyldige beløb til den pågældende person under hensyntagen til hans eller hendes sociale og finansielle situation. Fordringer mod instituttet for betaling af vederlag, godtgørelser, tillæg, ydelser eller andre beløb, der følger af anvendelsen af denne vedtægt, udløber to år efter den dato, hvor betalingen skulle være foretaget, eller den dato, hvor den ansatte bliver bekendt med eller burde være bekendt med, at betalingen skulle være fortaget, hvis de ikke er sammenfaldende.

Artikel 9

Grundløn

Nettogrundlønnen svarer til det beløb, der er angivet ud for hver kontraktansats lønklasse og løntrin i den oversigt, som bestyrelsen hvert år godkender på grundlag af et forslag fra koordinationsudvalget vedrørende aflønning.

Bruttogrundlønnen svarer til nettogrundlønnen forhøjet med den interne skat, som den kontraktansatte skal betale.

Artikel 10

Udlandstillæg

Der udbetales et udlandstillæg til kontraktansatte, som ved deres første ansættelse ikke er statsborgere i det land, på hvis område deres faste tjenestested er beliggende, og som ikke har taget sædvanligt ophold på dette område i de sidste tre år eller mere umiddelbart inden deres rekruttering af instituttet.

Dette tillæg udbetales ikke, hvis en kontraktansat gør tjeneste i det land, hvor han eller hun er statsborger.

Tillæggets størrelse fastsættes i overensstemmelse med bilag II, punkt 1, litra a).

Hvis en ansat ansættes i instituttet umiddelbart efter at have været ansat i en anden international organisation eller af en administration i det land, hvor han eller hun udfører sine opgaver, ligestilles tjenesteårene hos den tidligere arbejdsgiver med tjenesteår i instituttet for så vidt angår ret til tillægget og dets størrelse.

a) Udlandstillægget udbetales til kontraktansatte, som ved deres første ansættelse hos instituttet: i) ikke er statsborgere i værtslandet ii) har opholdt sig uafbrudt i mindre end et år på dette område, idet der ikke tages hensyn til tidligere tjeneste hos administrationen i eget land eller hos andre internationale organisationer iii) blev rekrutteret internationalt uden for de samordnede organisationer eller organisationer, der er forbundet med de samordnede organisationer, eller uden for det land, hvor de skal gøre tjeneste, og iv) blev rekrutteret uden for arbejdsstedets lokale pendlingsområde. Det »lokale pendlingsområde« defineres som et område inden for en radius af 100 km fra arbejdsstedet.

b) Hvis en kontraktansat, som har haft ret til udlandstillægget, tiltræder en stilling på et arbejdssted, hvor han eller hun ikke opfylder de fire kriterier omhandlet i litra a), ophører hans eller hendes ret til udlandstillægget.

c) Hvis en kontraktansat, som ikke har haft ret til udlandstillægget, tiltræder en stilling på et arbejdssted, hvor han eller hun opfylder disse fire kriterier, bliver han eller hun berettiget til udlandstillægget.

d) Hvis en kontraktansat, som har været ansat hos en af de samordnede organisationer eller en organisationer, der er forbundet med de samordnede organisationer, og har ret til udlandstillæg, tiltræder en stilling hos instituttet i samme land, eller hvis en kontraktansat fra en anden international organisation eller et medlem af administrationen eller de væbnede styrker i oprindelseslandet tiltræder en stilling hos instituttet uden at skifte land, finder stk. 2, litra a), nr. iii) og iv), ikke anvendelse.

e) Kontrol af berettigelse i) Hvis et punkt på grænsen til det land, som den kontraktansatte er statsborger i, er inden for en radius af 100 km fra arbejdsstedet, skal den pågældende kontraktansatte ikke have ret til udlandstillægget og det beslægtede uddannelsestillæg eller ferie på hjemstedet, medmindre han eller hun leverer dokumentation for, at han eller hun har etableret faktisk og sædvanligt hjemsted i tjenestelandet eller, undtagelsesvis og med forbehold af direktørens samtykke, i et andet land, hvor han eller hun ikke er statsborger under hensyntagen til hans eller hendes familieforhold. ii) Kontraktansatte, der modtager udlandstillægget, underretter instituttet om enhver ændring i deres hjemsted. iii) Direktøren kan i særlige tilfælde og af holdbare og tilstrækkelige grunde tillade fravigelser af reglen i nr. i).

f) Beslægtede tillæg Nedsættelse af udlandstillægget til nul fratager ikke den kontraktansatte retten til uddannelsestillæg eller ferie på hjemstedet.

g) Tillæggets størrelse fastsættes efter bestemmelserne i bilag II, punkt 1, litra b).

Artikel 11

Tillæg af familiemæssig og social karakter

Når koordinationsudvalget vedrørende aflønning retter en henstilling vedrørende tillæg af familiemæssig og social karakter, skal bestyrelsen høres om muligheden for at vedtage dem ved at ændre denne vedtægt.

De tillæg, der ydes i henhold til denne artikel, og tillæg af samme art, som et ægtepar eller en ugift kontraktansat er berettiget til fra anden side, er ikke kumulative.

En kontraktansat eller den kontraktansattes ægtefælle, økonomisk afhængige personer eller registrerede partner, der modtager eller er berettiget til et tillæg fra anden national eller international side af samme art som de tillæg, der ydes i henhold til denne artikel, skal meddele instituttets administration dette, så der kan foretages en hertil svarende nedsættelse af de tillæg, han modtager fra instituttet.

Instituttets administration har ret til at anmode om alle officielle dokumenter, den anser for nødvendige for at fastslå, om vedkommende er berettiget til et tillæg.

a) Der ydes et husstandstillæg, som udbetales månedligt til enhver kontraktansat, som: i) er gift ii) er enke eller enkemand, fraskilt, separeret eller ugift, og som har mindst én økonomisk afhængig person i henhold til bilag III til disse bestemmelser iii) lever i et registreret fast ægteskabslignende forhold, på betingelse af: — at parret forelægger et officielt dokument, der er anerkendt af en kompetent myndighed i en medlemsstat, og som attesterer deres status som ikkeægteskabelige partnere — at ingen af partnerne er gift eller har indgået et andet fast partnerskab, som ikke er ægteskab, og — at partnerne ikke er beslægtede på en af følgende måder: forældre, børn, bedsteforældre og børnebørn, brødre og søstre, tanter, onkler, nevøer, niecer, svigersønner og svigerdøtre.

b) Husstandstillægget svarer til 6 % af nettogrundlønnen.

c) Hvis der er tale om: i) gifte kontraktansatte, som ikke har nogen økonomisk afhængige personer, og hvis ægtefælle udøver erhvervsmæssig beskæftigelse mod vederlag, eller ii) kontraktansatte, der lever i et registreret fast ægteskabslignende forhold, jf. litra a), nr. iii), som ikke har nogen økonomisk afhængige personer, og hvis partner udøver erhvervsmæssig beskæftigelse mod vederlag, svarer tillægget til forskellen mellem nettogrundlønnen i lønklasse B3, første trin, forhøjet med værdien af det tillæg, som den kontraktansatte teoretisk har ret til, og ægtefællens eller den registrerede partners erhvervsindtægt. Hvis sidstnævnte beløb er lig med eller højere end førstnævnte, får den ansatte ingen tillæg.

d) Husstandstillægget udbetales ikke til en kontraktansat, hvis ægtefælle eller registrerede partner er kontraktansat hos instituttet eller er ansat hos en samordnet organisation eller en organisation, der er forbundet med de samordnede organisationer, og får en højere grundløn end den kontraktansatte.

a) Tilskuddet ydes og udbetales månedligt til en kontraktansat, der vedvarende er hovedforsørger for børn eller andre økonomisk afhængige personer, jf. definitionen i bilag III

b) Tilskuddet er et fast beløb for hver økonomisk afhængig person, der fastsættes i den oversigt, som bestyrelsen hvert år godkender på grundlag af et forslag fra koordinationsudvalget vedrørende aflønning

c) I forbindelse med ægtefæller eller registrerede partnere, der begge arbejder for instituttet eller en samordnet organisation, udbetales tilskuddet til den af de to, som modtager husstandstillægget eller et tilsvarende tillæg.

Definitioner vedrørende børnetilskud og tilskud for økonomisk afhængige personer og betingelser for tildeling af disse tilskud er fastsat i bilag III.

a) Uddannelsestillægget ydes til kontraktansatte, som får husstandstillæg, og hvis forsørgelsesberettigede børn, jf. definitionen i bilag III, er mindst fem år og går i skole på primærtrinnet eller sekundærtrinnet eller studerer på en højere uddannelsesinstitution. Primærtrinnet omfatter ikke børnehaveklasse og lignende.

b) Uddannelsestillægget svarer til to gange det månedlige tilskud for forsørgelsesberettigede børn. Tillægget udbetales for hvert forsørgelsesberettiget barn på én gang ved skoleårets begyndelse mod forelæggelse af den nødvendige dokumentation.

c) For kontraktansatte: i) som har ret til udlandstillæg, og hvis tjenestested ligger mindst 50 km fra enten: — en Europaskole eller — en højere uddannelsesinstitution i det land, hvor han eller hun er statsborger, eller hvor det vigtigste undervisningssprog er hans eller hendes modersmål, medmindre der ikke findes en sådan institution i det land, hvor den kontraktansatte er statsborger, eller hvis barnet studerer på en højere uddannelsesinstitution i et andet land end det land, hvor den kontraktansatte har tjenestested, eller ii) som kan begrunde, at det er nødvendigt at indskrive et forsørgelsesberettiget barn ved en uddannelsesinstitution, der arbejder på et specifikt sprog, af bydende uddannelsesmæssige hensyn, der dokumenteres behørigt må uddannelsestillægget højst være to gange det tilskud for forsørgelsesberettigede børn, som betales månedligt mod forelæggelse af den nødvendige dokumentation. Retten til uddannelsestillægget begynder den første dag i den måned, hvor barnet begynder på en af de uddannelsesinstitutioner, der er omhandlet i nr. i) eller nr. ii), og ophører ved udgangen af den måned, hvor barnet afslutter sin uddannelse, eller ved udgangen af den måned, hvor barnet fylder 26 år, alt efter hvilken dato der er den første.

a) Tilskud for handicappede børn eller handicappede økonomisk afhængige personer ydes og udbetales månedligt til enhver kontraktansat, der vedvarende er hovedforsørger for sådanne handicappede børn eller handicappede økonomisk afhængige personer. Barnet eller den økonomisk afhængige person skal opfylde de kriterier og betingelser, der er fastlagt i bilag III.

b) Retningslinjerne for tildeling og udbetaling af dette tilskud er fastlagt i bilag IV.

a) Boligtilskud betales hver måned til kontraktansatte i lønklasse B, C og A1, som bor til leje eller fremleje i en bolig, og som til betaling af leje, med undtagelse af alle de udgifter ved boligen, der i bopælslandet anses for at påhvile lejeren, bruger en andel af deres vederlag, der overskrider et fast beløb.

b) Der redegøres for metoden til beregning af dette tilskud i bilag V.

c) Kontraktansatte, der modtager et boligtilskud, skal straks meddele instituttet enhver ændring i deres situation, der vil kunne ændre deres ret til tilskuddet eller tilskuddets størrelse.

Artikel 12

Stedfortrædertillæg

En kontraktansat har pligt til midlertidigt at gøre tjeneste i en stilling, der svarer til en højere lønklasse end hans egen. I begyndelsen af den midlertidige tjenestes anden måned får den kontraktansatte et udligningstillæg, der er lig med forskellen mellem vederlaget for den kontraktansattes egen lønklasse og trin og lønnen på det første trin i den lønklasse, hvor han midlertidigt gør tjeneste.

Den midlertidige tjeneste er begrænset til et år, medmindre den kontraktansatte direkte eller indirekte erstatter en kontraktansat, der af tjenstlige grunde gør midlertidig tjeneste i en anden stilling eller har fået bevilget en længere sygeorlov.

Artikel 13

Bosættelsespenge

a) Kontraktansatte, hvis faktiske og sædvanlige hjemsted ved ansættelsen i mindst et år, eller ved deres overførsel til et andet arbejdssted i mindst et år, ligger længere væk end 100 km fra det arbejdssted, hvor de skal gøre tjeneste, og som kan dokumentere og ved forelæggelse af den relevante dokumentation kan bekræfte, at de faktisk har flyttet hjemsted for at tiltræde stillingen, har ret til bosættelsespenge.

b) Kontraktansatte, der opfylder betingelserne i litra a), men ansættes for mindre end et år, og hvis ansættelse eller efterfølgende ansættelser forlænges til mere end et år, har også ret til bosættelsespenge.

For kontraktansatte, der ikke har ret til udlandstillæg, svarer grundbeløbet til en måneds grundløn op til højst 2 000 EUR (base i Bruxelles) justeret efter den købekraftsparitet, der finder anvendelse i arbejdsstedets land, med henblik på at sikre, at tilskudsbeløbene svarer til hinanden uanset arbejdsstedets land, jf. den oversigt, der udarbejdes og ajourføres af koordinationsudvalget vedrørende aflønning.

For kontraktansatte, der har ret til udlandstillæg, svarer grundbeløbet til en måneds grundløn op til højst 5 500 EUR (base i Bruxelles) justeret efter den købekraftsparitet, der finder anvendelse i arbejdsstedets land, med henblik på at sikre, at tilskudsbeløbene svarer til hinanden uanset arbejdsstedets land, jf. den oversigt, der udarbejdes og ajourføres af koordinationsudvalget vedrørende aflønning.

Ægtefællen til den kontraktansatte eller, hvis der ikke er nogen ægtefælle, den første økonomisk afhængige person, giver den kontraktansatte ret til et tillæg svarende til en stigning i grundbeløbet på 20 %. Eventuelt andre økonomisk afhængige personer giver ret til en stigning på 10 %. Dette tillæg for økonomisk afhængige personer må højst være 100 % af grundbeløbet.

Der ydes et tillæg for mobilitet til kontraktansatte, der nedsætter deres faktiske og sædvanlige hjemsted ved et andet arbejdssted mere end 100 km væk som følge af deres overførsel i mindst et år. Dette tillæg er 75 % af grundbeløbet.

a) Tilskuddet udbetales, når den berettigede kontraktansatte tiltræder sin stilling eller overføres til et andet arbejdssted.

b) Det tillæg for økonomisk afhængige personer, der er omhandlet i stk. 3, beregnes og udbetales mod forelæggelse af dokumentation for, at hver person, som denne stigning omhandler, har nedsat sit faktiske og sædvanlige hjemsted sammen med den kontraktansatte på arbejdsstedet.

c) En kontraktansat, som fratræder inden for det år, der efterfølger hans eller hendes ansættelse eller overførsel til et andet arbejdssted, skal tilbagebetale tilskuddet forholdsmæssigt for den tid, der er tilbage, inden der er gået tolv måneder.

d) En kontraktansat er ikke forpligtet til at tilbagebetale tilskuddet, hvis instituttet opsiger hans kontrakt inden for det år, der følger hans ansættelse eller overførsel. Denne bestemmelse finder dog ikke anvendelse, hvis instituttets opsigelse skyldes en disciplinær foranstaltning; i dette tilfælde skal den kontraktansatte tilbagebetale hele tilskuddet.

e) Den kontraktansatte er ikke forpligtet til at tilbagebetale tilskuddet til instituttet, hvis den kontraktansatte efterfølgende genansættes af instituttet efter ophøret af hans tidligere ansættelse.

Artikel 14

Fradrag og bidrag

Den interne skat er på 40 % af grundlønnen for den ansattes lønklasse og løntrin. Skattebeløbet udgør et månedligt fradrag, der angives som debet på lønsedlerne.

Til de kontraktansattes pensionsordning foretages der med de samordnede organisationers godkendelse et månedligt fradrag, som svarer til en procentdel af nettogrundlønnen, i kontraktansattes vederlag, og beløbet indbetales til instituttets pensionsreservefond.

a) Til sociale ydelser foretages der et månedligt fradrag, som svarer til 5,5 % af nettogrundlønnen, i de kontraktansattes vederlag. Beløbet lægges til arbejdsgiverens andel og indbetales til det kompetente lokale organ for inddrivelse af socialsikringsbidrag (URSSAF).

b) Uanset litra a) kan kontraktansatte på rekrutteringstidspunktet eller fra det tidspunkt, hvorfra dette litra finder anvendelse i henhold til dette litras sidste afsnit, vælge at være tilsluttet instituttets socialsikringsordning. Instituttets socialsikringsordning omfatter lægebehandling, dækning ved tab af erhvervsevne/invaliditet og livsforsikring. Når en kontraktansat vælger en sådan tilslutning, foretages der med henblik på sociale ydelser et månedligt fradrag i den pågældendes vederlag. Sådanne månedlige fradrag beløber sig til en tredjedel af de bidrag, der skal indbetales til instituttets socialsikringsordning. De resterende to tredjedele afholdes af instituttet. Procentdelen for det månedlige fradrag i den kontraktansattes vederlag fastsættes ved årets begyndelse for de 12 næste måneder ved en aftale mellem instituttet og det forsikringsselskab, der forvalter ordningen. Det beløb, der fradrages i den kontraktansattes vederlag, lægges til arbejdsgiverens andel. Dette litra finder anvendelse fra og med forbehold af ikrafttrædelsen af den bilaterale aftale mellem instituttet og de kompetente nationale myndigheder, der godkender aftalens gennemførelse.

Til tillægsforsikringen foretages der et månedligt fradrag i vederlaget for de kontraktansatte, der har fravalgt at være tilsluttet instituttets socialsikringsordning. Denne procentdel fastsættes ved årets begyndelse for de 12 næste måneder ved en aftale mellem instituttet og det forsikringsselskab, der forvalter ordningen. Det samlede beløb for disse fradrag lægges til arbejdsgiverens andel og indbetales ved årets udgang til det selskab, der forvalter denne forsikring.

Artikel 15

Lønforskud og tilbagebetaling af lønforskud

1. Medmindre direktøren er imod det og inden for grænserne af de disponible likvide midler, kan chefen for instituttets administration og personale udbetale lønforskud mod rentebetaling til kontraktansatte, som kommer ud for uforudsete personlige økonomiske problemer.

2. Forskuddet kan ikke være på over tre måneders nettogrundløn.

3. Tilbagebetalingen af disse lån sker ved fradrag i vederlaget inden for en frist på højst 12 måneder fra udgangen af den måned, hvor forskuddet er ydet.

KAPITEL IV

Rejseudgifter

Artikel 16

Bosættelse og udtræden

1. Kontraktansatte har ret til godtgørelse af deres rejseudgifter fra det sted, hvor de arbejdede før deres ansættelse, til den lokalitet, hvor instituttet har sit hjemsted, for sig selv og de medlemmer af deres familie, der hører til deres husstand.

2. Den kontraktansatte har samme ret, når han udtræder endeligt af tjenesten og vender tilbage til det land, hvor han arbejdede før sin ansættelse hos instituttet, eller hvis den kontraktansatte flytter til et andet land inden for Det Europæiske Økonomiske Samarbejdsområde.

3. Godtgørelsen foretages på grundlag af bestemmelserne i bilag VI, afdeling I.

Artikel 17

Flytning

1. De kontraktansatte har ret til godtgørelse af deres flytteudgifter fra det sted, hvor de arbejdede før deres ansættelse, til den lokalitet, hvor instituttet har sit hjemsted.

Den kontraktansatte har samme ret, når han udtræder endeligt af tjenesten og vender tilbage til det land, hvor han arbejdede før sin ansættelse hos instituttet, eller hvis den kontraktansatte flytter til et andet land inden for Det Europæiske Økonomiske Samarbejdsområde.

2. Godtgørelsen dækker flytning af den kontraktansattes personlige bohave med undtagelse af biler, både og andre transportmidler.

Udgifterne godtgøres den kontraktansatte selv ved forelæggelse af en bekræftet kopi af fakturaen. Instituttet kan betale direkte for flytningen mod flyttefirmaets forelæggelse af regningen.

Der redegøres for betingelser og bestemmelser for denne godtgørelse i bilag VI.

Artikel 18

Tjenesterejser

Kontraktansatte, der arbejder ved instituttet, har ret til godtgørelse af udgifter i forbindelse med tjenesterejser, som de foretager efter ordre fra direktøren.

Godtgørelsen vedrører de egentlige rejseudgifter som sådan samt udgifter til indlogering med mere på det sted, hvortil de kontraktansatte sendes. Der redegøres for betingelser, tariffer og bestemmelser for denne godtgørelse i bilag VII.

KAPITEL V

Interne regler

Artikel 19

Arbejdstid

1. Den normale arbejdstid for kontraktansatte er på 40 timer om ugen, som skal ligge i overensstemmelse med et generelt skema, som fastsættes af direktøren.

2. Direktøren kan give tilladelse til tilpassede eller forskudte arbejdstider for hele personalet eller under hensyn til den kontraktansattes personlige situation eller særlige krav i forbindelse med hans arbejde.

3. Hvis særlige omstændigheder efter direktørens skøn kræver det, kan det pålægges visse kontraktansatte at arbejde i weekenden eller på øvrige fridage. I så tilfælde giver de således arbejdede timer ret til en arbejdstidsudligning på samme antal afspadseringstimer.

Artikel 20

Deltidsarbejde

1. En kontraktansat kan anmode om tilladelse til deltidsarbejde. Arbejdstiden skal være mindst 50 % af de ugentlige arbejdstimer. For hele den periode, hvor den kontraktansatte arbejder på deltid, nedsættes hans vederlag og ret til ferie forholdsmæssigt. Denne forholdsmæssige nedsættelse finder ikke anvendelse på husstandstillæg, børnetilskud og tilskud for økonomisk afhængige personer, tilskud for handicappede børn eller uddannelsestillæg.

2. Pensionsrettigheder og bidrag nedsættes også forholdsmæssigt. En kontraktansat kan dog efter anmodning fortsat erhverve yderligere pensionsrettigheder, forudsat at han indbetaler de samlede bidrag, herunder arbejdsgiverens bidrag.

3. Direktøren kan give den i stk. 1 omhandlede tilladelse, hvis det er foreneligt med tjenestens interesser. Instituttet besvarer den kontraktansattes anmodning inden for en frist på en måned.

4. Direktøren vedtager nærmere regler til gennemførelse af denne artikel.

Artikel 21

Helligdage og øvrige fridage

Listen over helligdage og øvrige fridage fastlægges af direktøren under hensyntagen til den officielle liste over fridage, der offentliggøres på tjenestestedet og i Den Europæiske Unions Tidende.

Disse fridage medtages ikke i opgørelsen over den kontraktansattes ferie.

Hvis en eller flere af disse fridage falder på en lørdag eller en søndag, kan direktøren fastlægge et tilsvarende antal fridage, som ikke medtages i opgørelsen.

Artikel 22

Ferie og orlov

Kontraktansatte har ret til betalt ferie på 2,5 arbejdsdage pr. måneds udført tjeneste. Ferien beregnes for hvert kalenderår.

Hvis en kontraktansat den 31. december har feriedage tilbage, kan direktøren tillade, at højst 12 af disse overføres til det følgende år. De overførte feriedage, der ikke er brugt inden den 31. december det følgende år, annulleres.

En kontraktansat, som ønsker at tage ferie inden for rammerne af den samlede ferie, der er fastlagt i litra a), skal have en forudgående tilladelse fra sin overordnede og direktøren.

Med henblik herpå fører instituttets administration ferieregnskab.

Den procedure, der skal følges, beskrives i gennemførelsesbestemmelser, der vedtages af direktøren.

Ferie, der ikke er taget ved den kontraktansattes udtræden af tjenesten, annulleres. På grundlag af en skriftlig erklæring fra direktøren om, at denne optjente ferie af strengt tjenstlige grunde ikke har kunnet tages, har den kontraktansatte dog ret til en kompensation på en tredivtedel af nettogrundlønnen pr. ikke udnyttet feriedag.

a) Direktøren kan på anmodning af en kontraktansat give ham tjenestefrihed uden løn i begrundede og ekstraordinære personlige omstændigheder, hvis det er foreneligt med tjenestens interesse. Denne anmodning kan ikke fremsættes, før den kontraktansattes prøvetid er udløbet.

b) Den samlede varighed af denne tjenestefrihed er begrænset til et år. Under hele perioden med tjenestefrihed uden løn må den kontraktansatte ikke udøve virksomhed mod betaling.

c) Under denne periode med tjenestefrihed uden løn har den kontraktansatte ikke ret til at oprykke til højere løntrin eller mulighed for at komme i betragtning ved forfremmelse, og hans medlemskab af den i artikel 8 og 14 omhandlede socialbeskyttelsesordning samt hans dækning af risici i medfør af denne ordning suspenderes.

En kontraktansat kan, hvis han anmoder om det, senest en måned efter hans tjenestefrihed uden løn er begyndt, dog fortsat være dækket, forudsat at han indbetaler de samlede bidrag, herunder arbejdsgiverens bidrag.

En kontraktansat, der godtgør, at han eller hun ikke kan erhverve pensionsrettigheder fra en anden pensionsordning, kan efter anmodning fortsat erhverve yderligere pensionsrettigheder, forudsat at han indbetaler de samlede bidrag, herunder arbejdsgiverens bidrag.

Ud over den årlige ferie har de ansatte ret til anden tjenestefrihed, såsom i forbindelse med sygdom, barselsorlov, fædreorlov og forældreorlov eller i særlige omstændigheder.

De forholdsregler, der skal træffes i disse tilfælde, og bestemmelserne for denne orlov og tjenestefrihed er fastsat i bilag VIII.

Artikel 23

Ferie på hjemstedet

1. Kontraktansatte, der får udlandstillæg, har for hver periode på to års tjeneste ret til ferie på hjemstedet.

a) Ferien på hjemstedet er på otte arbejdsdage.

b) Ferien på hjemstedet kan tages seks måneder før udløbet af den periode, som den vedrører. Hvis ferien ikke tages senest seks måneder efter udløbet af den periode, som den vedrører, annulleres den for den pågældende toårige periode. Den dato, hvor ferien på hjemstedet for en given toårig periode faktisk tages, tages ikke i betragtning ved fastsættelsen af datoen for den næste ferie på hjemstedet.

c) Når to ægtefæller eller registrerede partnere begge er ansat ved instituttet, og begge har ret til ferie på hjemstedet, kan de tage den på følgende betingelser: i) Hvis de begge har deres hjemsted i samme land, har de begge ret til ferie på deres hjemsted i dette land hvert andet år. ii) Hvis de har deres hjemsted i to forskellige lande, har de begge ret til ferie på deres respektive hjemsteder hvert andet år. iii) Ægtefæller eller registrerede partnere har for så vidt angår deres forsørgelsesberettigede børn og i givet fald den person, der ledsager disse børn, kun ret til én ferieperiode på hjemstedet hvert andet år; hvis forældrene har deres hjemsteder i to forskellige lande, kan ferien på hjemstedet tages i enten det ene eller det andet land.

2. En kontraktansat, der tager ferie på hjemstedet, har efter bestemmelserne i artikel 18 ret til at få betalt sine rejseudgifter frem og tilbage for sig selv, sine børn og — hvis han eller hun modtager husstandstillæg — sin ægtefælle eller registrerede partner.

3. En kontraktansat, som giver afkald på at tage ferie på hjemstedet, har ikke ret til kompensation.

4. Ferie på hjemstedet gives på følgende betingelser:

a) Den pågældende ansatte forpligter sig skriftligt til ikke at fratræde sin stilling ved instituttet inden seks måneder efter udløbet af den periode, som retten til ferie vedrører, uanset på hvilken dato ferien faktisk afholdes.

b) Den nærmeste overordnede skal fremsætte en erklæring om, at der sandsynligvis ikke vil blive brug for den kontraktansatte i den i stk. 1, litra b), omhandlede periode.

Direktøren kan beslutte, at dette stykke kan fraviges, hvis direktøren skønner, at streng overholdelse af dette stykke vil være uretfærdigt over for den pågældende kontraktansatte eller vil give ham særlige vanskeligheder.

KAPITEL VI

Bedømmelse og forfremmelse

Artikel 24

Almindelige bestemmelser

1. Med undtagelse af direktøren bedømmes alle instituttets kontraktansatte senest den 30. september hvert år for deres tjenstlige indsats.

I bedømmelsen vurderes kvaliteten af de kontraktansattes arbejde, og der er mulighed for at udtrykke tilfredshed med en kontraktansat eller omvendt gøre den kontraktansatte opmærksom på mangler, så vedkommende kan forbedre sin indsats.

2. Bedømmelseskriterierne skræddersys til de forskellige funktioner og ansvarsområder for lønklasse A, B og C.

Hvert år fastsættes en liste af mål og kriterier for de ansatte, som deres indsats bedømmes i forhold til.

Resultatet anføres på et årsbedømmelsesark, som vedlægges den kontraktansattes personlige aktmappe.

3. Hvis det af bedømmelsen fremgår, at indsatsen er utilstrækkelig, kan direktøren anmode om en supplerende midtvejsbedømmelse efter seks måneder.

Artikel 25

Procedure

1. Direktøren udpeger de kontraktansatte, der er ansvarlige for bedømmelse af det personale, de helt eller delvis har under sig.

2. Hver enkelt kontraktansat indkaldes personligt af den kontraktansatte, der er ansvarlig for bedømmelsen af den pågældende. Denne bedømmelse kan suppleres af en yderligere bedømmelse foretaget på et højere niveau. Den kontraktansatte gøres bekendt med sin årlige bedømmelse og underskriver den.

3. Den årlige bedømmelse er en administrativ akt til intern brug. Den kan ikke indbringes for nogen ekstern instans.

4. Når alle bedømmelserne foreligger, mødes direktøren og chefen for administration og personale for at træffe beslutning om mulige forfremmelser.

Artikel 26

Opfølgning af bedømmelserne

1. En god bedømmelse berettiger til en oprykning til et højere løntrin. Forfremmelsen træder i kraft på årsdagen for den kontraktansattes kontrakt eller på den anden årsdag for kontrakten for kontraktansatte med tidsubegrænsede kontrakter.

2. En usædvanligt god bedømmelse kan undtagelsesvis berettige til en forfremmelse til et højere løntrin eller til en højere lønklasse, hvis den budgetterede stilling tillader en sådan forfremmelse. Forfremmelsen træder i kraft den 1. januar året efter bedømmelsen eller andet år efter bedømmelsen for kontraktansatte med tidsubegrænsede kontrakter.

3. En negativ bedømmelse kan berettige, at den kontraktansatte fastholdes på samme løntrin i endnu et år.

4. To på hinanden følgende negative bedømmelser kan berettige, at kontrakten ikke forlænges eller ophæves.

KAPITEL VII

Disciplinære foranstaltninger

Artikel 27

1. En disciplinær foranstaltning kan bringes i anvendelse over for en kontraktansat eller en tidligere kontraktansat, der forsætligt eller uagtsomt undlader at opfylde de pligter, som påhviler ham i henhold til denne vedtægt.

2. Hvis direktøren bliver bekendt med beviselementer, der lader formode, at pligter ikke er blevet opfyldt som omhandlet i stk. 1, kan han indlede en administrativ undersøgelse med henblik på at konstatere, om der har været tale om en sådan manglende opfyldelse af pligter.

3. Reglerne for administrative undersøgelser, disciplinære procedurer og foranstaltninger er fastsat i bilag IX.

KAPITEL VIII

Klageadgang og klageudvalg

Artikel 28

1. Enhver, der er omfattet af denne vedtægt, kan anmode direktøren om at træffe en beslutning vedrørende ham i spørgsmål, der er omfattet af denne vedtægt. Direktøren meddeler den pågældende sin begrundede beslutning senest to måneder efter dagen for anmodningens forelæggelse. Hvis der ikke er afgivet svar inden fristens udløb, anses dette som en stiltiende afvisning, som kan gøres til genstand for en klage i henhold til nedenstående stykker.

2. Enhver, der er omfattet af denne vedtægt, kan indbringe en klage for direktøren over en foranstaltning, der er til skade for ham; det gælder, såvel når direktøren har truffet en afgørelse, som når direktøren har undladt at træffe en i denne vedtægt foreskrevet foranstaltning. Klagen skal indbringes inden for en frist på tre måneder. Fristen løber fra:

— den dag, afgørelsen offentliggøres, hvis det drejer sig om en foranstaltning af generel karakter

— den dag, afgørelsen meddeles den pågældende, og i alle tilfælde senest den dag, han får kendskab til den, hvis det drejer sig om en foranstaltning af individuel karakter; hvis en afgørelse af individuel karakter også kan være til skade for tredjemand, løber fristen for tredjemand fra den dag, tredjemanden har fået kendskab til afgørelsen, dog senest fra den dag, den offentliggøres

— den dag, fristen for at afgive svar udløber, når klagen vedrører en stiltiende afvisning i henhold til stk. 1.

3. Direktøren meddeler den pågældende sin begrundede beslutning inden for en frist på en måned fra den dag, hvor klagen er fremsat. Er der ikke afgivet svar på klagen inden for denne frist, anses dette som en stiltiende afvisning, der kan gøres til genstand for en klage i henhold til stk. 5.

Afvises klagen, kan den pågældende anmode om medvirken af en mægler. Dennes medvirken er ikke obligatorisk.

Mægleren er en kompetent og uafhængig jurist, som direktøren udnævner for en periode på tre år, der kan forlænges.

Mægleren indhenter fra direktøren og den pågældende person al den dokumentation, mægleren anser for nødvendig for at kunne undersøge sagen.

Mægleren meddeler sine konklusioner senest 15 dage efter forelæggelsen af tvisten for mægleren.

Mæglerens konklusioner er ikke bindende hverken for direktøren eller den pågældende person.

De udgifter, der er forbundet med mæglingen, afholdes af instituttet, hvis konklusionerne imødegås af direktøren; de afholdes for 50 % vedkommende af den pågældende person, hvis denne afviser at acceptere konklusionerne.

Når første klagemulighed er udtømt (intern klage), står det den pågældende frit for at indgive klage til instituttets klageudvalg.

Klageinstansens sammensætning, funktion og specifikke procedurer beskrives i bilag X.

a) Klageudvalgets kendelser er bindende for begge parter. Der kan ikke rejses appel.

b) Udvalget kan annullere eller bekræfte den omtvistede afgørelse.

c) Endvidere kan udvalget pålægge instituttet at godtgøre den materielle skade, som den pågældende har lidt fra det tidspunkt, hvor den omstødte afgørelse trådte i kraft.

d) Det kan desuden beslutte, at instituttet inden for en frist, som udvalget fastsætter, skal refundere sagsøgers dokumenterede udgifter, samt de hørte vidners transport- og opholdsomkostninger. Disse omkostninger beregnes på grundlag af bestemmelserne i artikel 18 og bilag VII i denne vedtægt.

KAPITEL IX

Pensionsordninger

Artikel 29

De bestemmelser og vilkår, der indgår i instituttets regelgrundlag for pensionsordninger, som svarer til regelgrundlaget for de samordnede organisationers pensionsordning, finder anvendelse på kontraktansatte. Instituttets nye pensionsordning finder anvendelse på de kontraktansatte, der er tiltrådt efter den 30. juni 2005.

KAPITEL X

Udstationering af instituttets kontraktansatte

Artikel 30

En udstationeret kontraktansat er en kontraktansat, som direktøren i tjenestens interesse har besluttet at udsende midlertidigt til tjeneste i en stilling uden for instituttet.

Ved udstationering i tjenestens interesse gælder følgende bestemmelser:

a) Direktøren træffer sin afgørelse om udstationering efter at have hørt den pågældende kontraktansatte.

b) Udstationeringens varighed fastsættes af direktøren; den første udstationering er for en periode på højst seks måneder, som kan forlænges med en yderligere periode på højst seks måneder.

c) En udstationeret kontraktansat har krav på lønudligning, hvis det samlede vederlag i den stilling, han er udstationeret til, er lavere end det, der oppebæres i overensstemmelse med den kontraktansattes lønklasse og løntrin i instituttet; den kontraktansatte kan desuden have krav på at få godtgjort eventuelle yderligere udgifter, der er foranlediget af udstationeringen, hvis de er behørigt begrundet.

d) Hvis udstationeringsaftalen fastsætter, at instituttet fortsat skal betale den kontraktansattes vederlag i hele udstationeringsperioden, og den pågældende er berettiget til udlandstillæg og også modtager dagpenge fra en anden kilde som følge af udstationeringen, ophører betalingen af udlandstillægget.

e) En udstationeret kontraktansat skal fortsat indbetale pensionsbidrag på grundlag af den løn, der svarer til aktiv tjeneste i hans lønklasse og løntrin i instituttet.

f) En udstationeret kontraktansat bevarer sin stilling samt retten til oprykning til et højere løntrin og forfremmelse.

g) Forudsat at den kontraktansattes kontrakt ikke er udløbet ved udstationeringens ophør, genindtræder han straks i den stilling, han havde tidligere.

AFSNIT III

BESTEMMELSER FOR MIDLERTIDIGT ANSATTE

Artikel 31

Almindelige bestemmelser

1. Midlertidigt ansatte er hjælpeansatte, som i princippet er ansat for en begrænset periode. De er ikke internationalt ansatte.

2. Midlertidigt ansatte består af ansatte, der beklæder midlertidige stillinger defineret i instituttets oversigt over budgetterede stillinger.

3. Med forbehold af bestemmelserne i dette afsnit vedtager direktøren gennemførelsesbestemmelser, der fastsætter arbejdsvilkårene for midlertidigt ansatte, herunder især:

a) de nærmere regler for deres ansættelse og ophør af deres kontrakt

b) ferie- og orlovsordningerne og

c) deres vederlag

4. Midlertidigt ansatte er bundet af bestemmelserne i afsnit I og følgende bestemmelser i afsnit II:

— Kapitel II: artikel 5 (Pensionsalder) og artikel 6 (Lægeundersøgelser)

— Kapitel III: artikel 8, stk. 2, artikel 14, stk. 3, litra a), (Bidrag til sociale ydelser), og artikel 15 (Lønforskud og tilbagebetaling af lønforskud)

— Kapitel IV: artikel 18 (Tjenesterejser)

— Kapitel V: artikel 19 (Arbejdstid), artikel 20 (Deltidsarbejde) og artikel 21 (Helligdage og øvrige fridage)

— Kapitel VII: artikel 27 (Disciplinære foranstaltninger)

— Kapitel VIII: artikel 28 (Klageadgang og klageudvalg) og

— alle subsidiære bestemmelser, som bygger på disse.

Artikel 32

Kontrakter

Midlertidigt ansatte ansættes for en samlet varighed af højst 24 måneder. Instituttet og den midlertidigt ansatte kan opsige kontrakterne med en opsigelsesfrist på mindst en måned.

Artikel 33

Vederlag

1. De midlertidigt ansattes vederlag fastsættes på kontraktbasis. Det består af en månedlig nettoløn uden accessoriske godtgørelser eller tillæg, uanset den pågældendes familiære eller sociale stilling.

2. Heri fradrages de sociale bidrag, som den ansatte skal betale enten til en privatforsikring med fuld dækning eller til en tillægsforsikring, hvis den ansatte allerede er tilsluttet en sygeforsikringsordning.

3. De midlertidigt ansatte er ikke omfattet af de ansattes pensionsordning, og der foretages derfor ingen indeholdelser til en sådan ordning.

Artikel 34

Særlige bestemmelser

Midlertidigt ansatte kan ikke kræve godtgørelse af omkostninger i forbindelse med bosættelse eller hjemrejse for deres familie.

Midlertidigt ansatte har ret til 2,5 feriedag for hver måneds udført tjeneste.

AFSNIT IV

BESTEMMELSER VEDRØRENDE EKSPERTER OG PRAKTIKANTER

Artikel 35

1. Eksperter og praktikanter har status af eksternt personale. De er underlagt bestemmelserne i afsnit I i denne vedtægt, som de gør sig bekendt med ved tiltrædelsen af tjenesten.

2. Eksperter og praktikanters vederlag fastsættes samlet, når de begynder deres aktivitet i instituttet. Det udbetales i hinanden påfølgende rater, som fastsættes af direktøren, i forhold til resultaterne af de undersøgelser og det arbejde, som de er ansat eller godkendt til.

3. De udpegede eksperter har udelukkende krav på godtgørelse af rejseudgifter for sig selv i forbindelse med deres ankomst til instituttet, og når de forlader det.

AFSNIT V

REPRÆSENTATION AF DE ANSATTE

Artikel 36

1. Personaleudvalget repræsenterer alle instituttets ansatte som defineret i artikel 1.

2. Personaleudvalget skal:

a) forsvare de faglige interesser for alle instituttets ansatte

b) forelægge forslag med henblik på at øge de ansattes velfærd

c) formulere forslag med henblik på at fremme de ansattes sociale, kulturelle og sportslige aktiviteter

d) repræsentere alle de ansatte over for personalesammenslutningerne ved andre internationale organisationer.

3. Gennemførelsesbestemmelserne for denne artikel fastsættes af direktøren efter høring af de ansatte.

BILAG I GODTGØRELSE FOR TAB AF ARBEJDE Reference: Artikel 7 i vedtægten. Ret til godtgørelse for tab af arbejde. a) Der kan udbetales godtgørelse for tab af arbejde til en kontraktansat, hvis kontrakt opsiges i et af de tilfælde, der er omhandlet i artikel 7, stk. 3, litra a), nr. i)-vi). En sådan godtgørelse er forskellig fra fratrædelsespenge, som blot repræsenterer en afvikling af pensionsrettigheder. b) Godtgørelsen for tab af arbejde udbetales ikke i følgende tilfælde: i) den kontraktansatte har fået en anden stilling i samme eller i en højere lønklasse ved instituttet ii) den kontraktansatte har fået en ny stilling i en anden international organisation i det samme land iii) den kontraktansatte er blevet genindsat og modtaget vederlag på sit tidligere tjenestested senest 30 dage efter, at instituttet opsagde hans eller hendes kontrakt iv) den kontraktansattes kontrakt er blevet opsagt efter egen anmodning, eller hvis den kontraktansatte ikke har accepteret et tilbud om forlængelse af kontrakten v) den kontraktansattes kontrakt er ophørt, fordi den maksimale periode i henhold til vedtægten er nået, eller vi) den kontraktansattes kontrakt er blevet opsagt som følge af en disciplinærsag. Godtgørelsesbeløbet for tab af arbejde svarer til 100 % af den kontraktansattes månedlige nettovederlag for hvert tjenesteår ved instituttet, dog højst 20 måneder. Godtgørelsen for tab af arbejde kan ikke udbetales for flere måneder, end den kontraktansatte har tilbage, inden han når den aldersgrænse, der er fastsat i artikel 5 i vedtægten.

BILAG II UDLANDSTILLÆG 1. De kontraktansatte, som omhandles i artikel 10 i vedtægten, får udbetalt et månedligt udlandstillæg. Det beregnes således: a) Kontraktansatte, der er ansat inden vedtægtens ikrafttræden i) For kontraktansatte, som modtager husstandstillæg: 18 % af referencevederlaget i de første ti tjenesteår ii) For kontraktansatte, der ikke har ret til husstandstillæg: 14 % af referencevederlaget i de første ti tjenesteår iii) Referencevederlaget er nettogrundlønnen på første løntrin i den lønklasse, hvor den kontraktansatte er indplaceret. I det ellevte, tolvte og trettende år nedsættes satserne på 14 % og 18 % med et procentpoint om året til henholdsvis 11 % og 15 % og er faste derefter. b) Kontraktansatte, der er ansat efter vedtægtens ikrafttræden i) Tillægssatsen i de første fem tjenesteår er 10 % af grundlønnen. Tillægget beregnes på grundlag af første løntrin i lønklassen ved rekrutteringen eller forfremmelsen uanset en eventuel stigning i den kontraktansattes grundløn som følge af stigning til højere løntrin og tilpasses i samme forhold og fra og med samme dato som grundlønnen. ii) Fra sjette til tiende tjenesteår nedsættes tillægssatsen med to procentpoint om året, således at det når nul i det tiende tjenesteår. I denne periode tilpasses tillægget i samme forhold og fra og med samme dato som grundlønnen. iii) Hvis en ansat i en samordnet organisation eller en organisation, der er forbundet med de samordnede organisationer, tiltræder en stilling i instituttet, eller ansat fra en anden international organisation eller en ansat i administrationen eller de væbnede styrker i oprindelseslandet tiltræder en stilling i instituttet uden at skifte land, tages den tidligere tjeneste i værtslandet i betragtning ved anvendelsen af nr. i) og ii). iv) Hvis en kontraktansat overføres, enten inden for instituttet eller til en samordnet organisation eller en organisation, der er forbundet med de samordnede organisationer, til et nyt tjenesteland, hvor den ansatte opfylder berettigelseskriterierne, tilbagejusteres tillægssatsen og tidsperioden til udgangsniveauet og nedsættes derefter som beskrevet i nr. i) og ii). v) Par Hvis begge ægtefæller eller registrerede partnere er ikkebosiddende, og begge er ansat i samme land af den samme samordnede organisation eller organisation, der er forbundet med de samordnede organisationer, eller af to forskellige samordnede organisationer eller organisationer, der er forbundet med de samordnede organisationer, er de hver især berettiget til et udlandstillæg på 10 % eller en sats i henhold til nedsættelsesskalaen, der svarer til antallet af den pågældende ægtefælles tjenesteår.

BILAG III BØRN OG ANDRE PERSONER, OVER FOR HVEM DER BESTÅR FORSØRGERPLIGT 1. Børn, over for hvem der består forsørgerpligt a) Børn af den kontraktansatte eller af dennes ægtefælle eller registrerede partner, der er født i ægteskab, uden for ægteskab eller er adopteret, anses for at være børn, som den kontraktansatte har forsørgerpligt over for, når denne som hovedforsørger varigt varetager barnets underhold og støtter barnets opvækst. Børn af en kontraktansat, som en fraskilt eller separeret ægtefælle har forældremyndighed over, anses for at være børn, som den kontraktansatte har forsørgerpligt over for, hvis den kontraktansatte er forpligtet til at betale underhold, og rent faktisk gør det, for dette barn som følge af en skilsmissedom eller en separationsbevilling eller et officielt bekræftet juridisk dokument vedrørende en sådan dom eller bevilling i overensstemmelse med national ret. b) Et handicappet barn af den kontraktansatte, dennes ægtefælle eller registrerede partner, uanset barnets alder, anses for at være et barn, som der består forsørgerpligt over for, hvis den kontraktansatte som hovedforsørger varigt varetager barnets underhold og støtter barnets velfærd. c) Den kontraktansatte anses ikke for at have forsørgerpligt over for et barn: — over 26 år — som inden det fyldte 26. år selv modtager løn, indkomst eller honorarer. 2. Andre personer, over for hvem der består forsørgerpligt Den kontraktansatte kan have forsørgerpligt over for andre personer end børn, som omhandlet i pkt. 1, hvis følgende kumulative betingelser er opfyldt: — personen er en slægtning i opstigende linje eller en slægtning i sidelinje eller ved ægteskab — personen bor til stadighed hos den kontraktansatte eller dennes ægtefælle eller registrerede partner eller indlægges af helbredsårsager regelmæssigt på en specialiseret institution og — den pågældende person har ikke selv tilstrækkelige midler til sit underhold.

BILAG IV HANDICAPPEDE PERSONER, OVER FOR HVEM DER BESTÅR FORSØRGERPLIGT 1. Som handicappet betragtes personer, der er ramt af invaliditet, som medfører funktionsnedsættelse af alvorlig og vedvarende karakter, som er bekræftet af en lægeerklæring, og som kræver specialiseret behandling eller særlig overvågning eller en særlig uddannelse. 2. Afgørelsen om at yde tilskuddet træffes af direktøren efter udtalelse fra et ad hoc-udvalg, som direktøren nedsætter med henblik herpå, og hvoraf mindst et medlem er læge. Det fastlægges i direktørens afgørelse, hvor længe tilskuddet udbetales, med forbehold af revision af afgørelsen. 3. Alvorlig og langvarig, fysisk eller mental funktionsnedsættelse er kriteriet for vurdering af, om invaliditeten giver ret til de rettigheder, der er omhandlet i vedtægten. Således kan f.eks. følgende personer betegnes som handicappede personer, over for hvem der består forsørgerpligt: — personer, der er ramt af en alvorlig eller kronisk lidelse i centralnervesystemet eller det perifere nervesystem, uanset sygdommens årsager som f.eks. hjernelidelser, muskellidelser og lammelser af perifer karakter — en alvorlig lidelse i bevægeapparatet — en alvorlig lidelse i et eller flere sansesystemer — en kronisk og invaliderende sindssygdom. Den i andet afsnit omhandlede liste er vejledende og er ikke udtømmende. Den kan ikke betragtes som et grundlag for evaluering af invaliditetsgraden eller graden af nedsat funktionsevne. 4. Tilskuddet svarer til børnetilskuddet og kan udbetales sideløbende hermed. 5. For kontraktansatte, der kan fremlægge dokumentation for, at deres handicappede barn, som de har forsørgerpligt over for, har behov for en tvingende nødvendig ad hoc-undervisningsordning, kan tilskuddet forhøjes til højst to gange tilskudsbeløbet for et barn, over for hvilket der består forsørgerpligt, som betales månedligt. I sådanne tilfælde begynder retten til det forhøjede tilskud den første dag i den måned, hvor den tvingende nødvendige ad hoc-undervisningsordning begynder, og ophører ved udgangen af den måned, hvor den afsluttes, eller ved udgangen af den måned, hvor barnet fylder 26 år, alt efter hvilken dato der er den første.

BILAG V BOLIGTILSKUD 1. Boligtilskudsbeløbet er lig med en andel af forskellen mellem den faktiske leje, den ansatte betaler, bortset fra alle udgifter, der er omhandlet i artikel 11, stk. 5, litra a), i vedtægten, og et fast beløb, der svarer til: a) 15 % af nettogrundlønnen for ansatte i lønklasse C og B, til og med lønklasse B.4 b) 20 % af nettogrundlønnen for ansatte i lønklasse B.5 og B.6 c) 22 % af nettogrundlønnen for ansatte i lønklasse A.1. 2. Størrelsen af den i stk. 1 omhandlede andel er lig med: a) 50 % for ugifte ansatte og gifte ansatte, som ikke har forsørgerpligt over for nogen b) 55 % for ansatte, der har forsørgerpligt over for en person c) 60 % for ansatte, der har forsørgerpligt over for to eller flere personer. 3. Boligtilskudsbeløbet kan højst udgøre: a) 10 % af den pågældendes nettogrundløn for ansatte i lønklasse C til og med B.4 b) 15 % af nettogrundlønnen for ansatte i lønklasse B.5 og B.6 og A.1.

BILAG VI REJSE- OG FLYTTEUDGIFTER Afdeling I Rejseudgifter for kontraktansatte og deres familie mellem deres hjemsted og arbejdssted 1. Kontraktansatte, hvis hjemsted ligger mere end 100 km fra deres arbejdssted, har med forbehold af bestemmelserne i artikel 16 i vedtægten, ret til at få godtgjort de faktiske rejseudgifter: a) ved deres tiltrædelse for rejse fra hjemstedet til arbejdsstedet b) ved deres overførsel fra det arbejdssted, hvortil de blev indkaldt, til et andet arbejdssted, der ligger mere end 100 km væk c) ved udtrædelse af tjenesten: — for deres rejse fra arbejdsstedet til det sted, hvor de boede ved deres tiltrædelse — eller for deres rejse fra arbejdsstedet til et andet hjemsted end det i første led omhandlede, under forudsætning af at det er inden for Det Europæiske Økonomiske Samarbejdsområde, eller hvis det er et andet sted, at de udgifter, der skal godtgøres, ikke er større. 2. Godtgørelse af rejseudgifter som omhandlet i foregående punkt afvises helt eller delvis i følgende tilfælde: a) hvis der ikke var givet ret hertil ved den kontraktansattes ansættelse b) hvis de pågældende udgifter helt eller delvis afholdes af en regering eller af en anden myndighed c) ved den kontraktansattes udtrædelse af tjenesten, hvis rejsen ikke er foretaget senest tre måneder efter udtrædelsen af tjenesten, eller hvis anmodningen om godtgørelse ikke er blevet tilsendt administrationen senest 30 dage efter rejsen d) ved den kontraktansattes udtrædelse af tjenesten, hvis den pågældende er fratrådt uden at have gjort tjeneste ved instituttet i 12 måneder. 3. Kontraktansatte, der opfylder betingelserne i de to foregående punkter, og som modtager husstandstillæg, har endvidere ret til: a) godtgørelse af de faktiske rejseudgifter for deres ægtefælle eller registrerede partner og deres forsørgelsesberettigede børn, når disse har tilsluttet sig den kontraktansatte på arbejdsstedet b) godtgørelse af de faktiske rejseudgifter for deres ægtefælle eller registrerede partner og deres forsørgelsesberettigede børn ved deres overførsel fra et arbejdssted til et andet arbejdssted, der ligger mere end 100 km væk, og hvis varigheden af overførslen er tidsubestemt og varer mere end to måneder c) godtgørelse af de faktiske rejseudgifter for deres ægtefælle eller registrerede partner og deres forsørgelsesberettigede børn ved udtrædelsen af tjenesten med det forbehold, at det kan afvises at betale godtgørelsen, hvis den kontraktansatte fratræder, inden vedkommende har gjort tjeneste ved instituttet i 12 måneder. 4. Ægtefæller, registrerede partnere og forsørgelsesberettigede børn eller personer, over for hvem der består forsørgerpligt, som defineret i bilag III og IV, sidestilles med ansatte i samme lønklasse som den pågældende ansatte. Afdeling II Flytteudgifter 1. Kontraktansatte, hvis hjemsted ligger mere end 100 km fra arbejdsstedet, har ret til godtgørelse af de faktiske udgifter ved flytning af deres personlige bohave i følgende tilfælde: a) ved deres tiltrædelse b) ved overflytning for en tidsubestemt varighed på over to måneder fra ét arbejdssted til et andet, der ligger mere end 100 km væk c) ved udtrædelse af tjenesten med det forbehold, at det kan afvises at godtgøre udgifterne, hvis den kontraktansatte fratræder uden at have gjort tjeneste ved instituttet i 12 måneder. 2. Godtgørelsen dækker omkostninger i forbindelse med flytning af personligt bohave, herunder nedpakningsudgifter og forsikringsudgifter til dækning af simple risici såsom brækage, tyveri eller brand. For at nyde godt af bestemmelserne i denne afdeling skal de kontraktansatte fremlægge mindst to tilbud for chefen for administration og personale til forhåndsgodkendelse. De to tilbud skal vedrøre den samme vægt eller rumfang og flytning over den samme afstand. Chefen for administration og personale kan, hvis han finder tilbuddene urimelige, stille krav om tilbud fra andre flyttefirmaer. Godtgørelse sker på grundlag af det laveste tilbud. 3. De kontraktansatte kan ikke gøre krav på godtgørelse i henhold til denne afdeling, hvis de pågældende udgifter godtgøres af en regering eller en anden myndighed.

BILAG VII UDGIFTER I FORBINDELSE MED TJENESTEREJSER Kontraktansatte, der rejser i embeds medfør for instituttet efter at have modtaget en ordre om tjenesterejse, har ret til fuldstændig godtgørelse af deres rejseomkostninger og til at få tilkendt dagpenge svarende til opholdsudgifterne uden for deres arbejdssted i medfør af bestemmelserne i artikel 18 i vedtægten. Afdeling I Befordringsmidler 1. Kontraktansatte på tjenesterejse skal benytte de mest økonomiske befordringsmidler, med forbehold af de undtagelsesbestemmelser, der er fastsat i denne afdeling. 2. Fly og jernbane betragtes som de almindeligt anvendte befordringsmidler. Direktøren kan imidlertid give en kontraktansat, der er på tjenesterejse, tilladelse til at anvende egen bil eller tjenestevogn. Medmindre direktøren giver tilladelse til andet, foretages alle flyrejser på økonomiklasse eller tilsvarende. Kontraktansatte i lønklasse A har ret til at rejse på første klasse med tog, og ansatte i lønklasse B og C har ret til at rejse på anden klasse med tog. 3. Kontraktansatte kan i instituttets interesse få tilladelse til at anvende egen bil. I så fald har de ret til kilometerpenge, der beregnes på grundlag af den korteste, normale rejserute. Denne godtgørelse beregnes på grundlag af den gældende sats i det land, hvor den kontraktansattes arbejdssted er beliggende, uanset i hvilke lande tjenesterejsen finder sted. Det samlede beløb for vejtransport, der udbetales til dem, kan ikke overstige det beløb, instituttet ellers skulle have udredet. Denne afdeling kan efter direktørens afgørelse udvides til at omfatte midlertidigt ansatte. Afdeling II Dagpenge for kontraktansatte på tjenesterejse 1. Kontraktansatte på tjenesterejse for instituttet har ret til dagpenge, hvis satser fastsættes hvert år af bestyrelsen på grundlag af et forslag fra koordinationsudvalget vedrørende aflønning. 2. Dagpengene beregnes på følgende måde: a) Såfremt tjenesterejsen gør et hotelophold påkrævet, kan den pågældende kontraktansatte få udbetalt det fulde dagpengebeløb efter fremlæggelse af den pågældende faktura. b) Såfremt tjenesterejsen ikke gør et hotelophold påkrævet, udbetales der ikke dagpenge for perioder på under 4 timer, og de kontraktansatte har ret til 25 % af dagpengene, når tjenesterejsen varer mellem 4 og 8 timer. Når tjenesterejsen varer mere end 8 timer, men under 24, har de kontraktansatte ret til 50 % af dagpengene. Det samme gælder for delperioder ud over en fuld periode på 24 timer. c) Tjenesterejser foretaget på eller mellem arbejdssteder giver ikke ret til udbetaling af dagpenge. I disse tilfælde betales transportudgifter såsom parkeringsafgift og udgifter til offentlige transportmidler mod kvittering for betaling. d) Ved beregningen af dagpengene forlænges den faktiske rejsetid med et fast antal timer for at tage hensyn til transporttiden til hovedbanegården eller til lufthavnen. 3. Nedsatte dagpenge Dagpengene nedsættes: a) når rejsen omfatter måltider eller overnatning: med 15 % for hvert hovedmåltid og med 50 % for den overnatning, der er fastsat i udgiftsbeløbet b) for rejsetiden med tre tiendedele for ansatte, der rejser om natten med skib, køjeplads eller kahyt, med jernbane eller fly c) med tre fjerdedele, når en organisation uden for instituttet står for overnatningen på stedet. 4. Ekstra tillæg til dagpenge Dagpengene formodes at dække alle de udgifter, den kontraktansatte på tjenesterejse kan blive udsat for, med forbehold af nedennævnte udgifter, for hvilke der kan ydes yderligere godtgørelse: a) visumgebyr og lignende udgifter, der er en direkte følge af en tjenesterejse b) gebyr for transport af overvægt med direktørens udtrykkelige tilladelse c) behørigt begrundede udgifter til kommunikation såsom udgifter til internet, porto og telefon, der er afholdt af tjenstlige grunde d) repræsentationsudgifter, den ansatte har afholdt e) udgifter til taxa med forbehold af forudgående tilladelse fra direktøren og mod fremlæggelse af bilag. Direktøren vedtager nærmere regler til gennemførelse af disse bestemmelser.

BILAG VIII SYGEORLOV, BARSELSORLOV, FÆDREORLOV, FORÆLDREORLOV OG ANDEN TJENESTEFRIHED 1. Fravær og orlov på grund af sygdom a) Kontraktansatte, som på grund af sygdom eller ulykke er fraværende mere end tre på hinanden følgende dage, skal fremlægge en lægeerklæring senest tre dage efter arbejdets ophør. b) Fravær på grund af sygdom eller ulykke på tre dage eller derunder, som der ikke er fremlagt lægeerklæring for, kan i det omfang fraværet overstiger ni arbejdsdage pr. kalenderår, medføre en tilsvarende nedsættelse af længden af den årlige ferie, som den pågældende kontraktansatte har ret til, eller et tilsvarende fradrag i den pågældendes vederlag, hvis den kontraktansatte har opbrugt sin ret til årlig ferie. c) Kontraktansatte, der er fraværende på grund af sygdom eller ulykke, har ret til sygeorlov og hele deres løn og alle tillæg i højst tretten på hinanden følgende uger mod fremlæggelse af en lægeerklæring. d) Det kan kræves, at en kontraktansat får foretaget en lægeundersøgelse i henhold til artikel 6, stk. 4, i vedtægten, i tilfælde af vedvarende fravær, der overstiger 13 på hinanden følgende uger på grund af sygdom eller ulykke, eller i tilfælde af korte, men hyppige fravær på grund af sygdom. e) Instituttet kan til enhver tid under en kontraktansats sygeorlov kræve en lægeundersøgelse foretaget af et uafhængigt lægecenter. 2. Smitsomme sygdomme, vaccination og ulykker a) Kontraktansatte, som pådrager sig en smitsom sygdom, må ikke møde på arbejdsstedet, men skal straks give meddelelse om sygdommen til chefen for administration og personale. Hvis en smitsom sygdom bryder ud blandt en kontraktansats pårørende eller nære venner, skal vedkommende straks underrette chefen for administration og personale og underkaste sig de hygiejneforanstaltninger, som denne måtte foreskrive. Kontraktansatte, som har været i berøring med en person, der er angrebet af en smitsom sygdom, og som derfor ikke må møde på arbejde, har ret til hele deres vederlag; fraværet vil ikke blive fratrukket hverken som sygeorlov eller som årlig ferie. b) De kontraktansatte skal underkaste sig sådanne præventive vaccinationer eller indpodninger, som anses for nødvendige. c) Den kontraktansatte skal straks underrette chefen for administration og personale om alle ulykker, som vedkommende kommer ud for, enten på arbejdsstedet eller uden for, uanset hvor ufarlige de måtte forekomme, når de indtræder, og oplyse navn og adresse på eventuelle vidner. 3. Tjenestefrihed, tjenestefrihed ved indgåelse af ægteskab og barselsorlov, fædreorlov og forældreorlov a) Direktøren kan bevilge tjenestefrihed med fuld eller delvis løn på højst ti arbejdsdage om året eller tjenestefrihed uden løn, hvis ekstraordinære eller påtrængende personlige forhold gør sig gældende. b) En kontraktansat har i forbindelse med sit bryllup ret til tjenestefrihed i fem dage med fuld løn. c) En kontraktansat har ret til tjenestefrihed i fem dage med fuld løn i forbindelse med sin ægtefælles, en direkte slægtning i nedstigende linjes eller en direkte slægtning i opstigende linjes død. d) Kontraktansatte kan mod fremlæggelse af en passende lægeerklæring få bevilget barselsorlov med fuld løn, som ikke fradrages i sygeorloven eller den årlige ferie. Barselsorloven er på seksten uger. Orloven kan tidligst påbegyndes seks uger inden den i lægeerklæringen anførte forventede fødselsdato og slutter tidligst 10 og senest 16 uger efter fødselsdatoen. I tilfælde af flerfødsel, for tidlig fødsel eller fødsel af et handicappet barn er orloven på 20 uger. I denne bestemmelse forstås ved for tidlig fødsel en fødsel, der finder sted inden udgangen af den 34. svangerskabsuge. e) Kvindelige kontraktansatte, der lovformeligt adopterer et barn under 18 år, kan få bevilget adoptionsorlov med fuld løn, som ikke fradrages i sygeorloven eller den årlige ferie. Adoptionsorloven har en varighed af 16 uger og begynder på dagen for barnets ankomst til sit nye hjem. I tilfælde af fleradoption eller adoption af et handicappet barn er orloven på 20 uger. f) Fædreorlov Mandlige kontraktansatte kan få fædreorlov på ti arbejdsdage med fuld løn i tilfælde af fødsel eller adoption af et barn, der anerkendes som forsørgelsesberettiget som defineret i artikel 11, stk. 2, i vedtægten, og, i tilfælde af adoption, er under 18 år. Orloven forlænges til 12 arbejdsdage i tilfælde af flerfødsel eller fødsel af et handicappet barn. Orloven starter på dagen for barnets fødsel eller barnets ankomst til sit nye hjem, men kan udsættes, hvis barnet indlægges på hospital. g) Forældre- eller familieorlov Enhver kontraktansat har for hvert barn ret til en forældreorlov af en varighed på højst to måneder, under hvilken der ikke udbetales grundløn, og som skal tages i de første tolv måneder efter barnets fødsel eller adoption. Orloven kan opdeles i flere perioder, hver af en varighed på mindst en måned. Under forældreorloven bevarer den kontraktansatte sit medlemskab af de sociale sikringsordninger. Den kontraktansatte erhverver fortsat pensionsrettigheder og bevarer retten til børnetilskud og tilskud for økonomisk afhængige personer og uddannelsestillæg for børn, som han eller hun har forsørgerpligt over for. Den kontraktansatte bevarer ligeledes sin stilling, sin ret til at avancere til højere løntrin og muligheden for at blive forfremmet. Under forældreorloven har den kontraktansatte krav på en godtgørelse på 800 EUR om måneden, men han må ikke udføre nogen anden form for lønnet arbejde. Instituttet betaler det fulde bidrag til de sociale sikringsordninger. h) Kontraktansatte, der genindkaldes til militæret til en uddannelsesperiode, har ret til en særlig orlov med løn af en varighed på højst to uger om året eller fire uger hvert andet år. Genindkaldelsesperioder ud over disse grænser trækkes fra den kontraktansattes årlige ferie. Hvis den kontraktansatte modtager økonomisk kompensation fra den nationale myndighed, der genindkalder ham, trækkes denne kompensation fra den kontraktansattes løn.

BILAG IX REGLER FOR ADMINISTRATIVE UNDERSØGELSER OG DISCIPLINÆRE PROCEDURER OG FORANSTALTNINGER Afdeling 1 Almindelige bestemmelser Artikel 1 1. Når en intern undersøgelse viser, at en kontraktansat eller en tidligere kontraktansat muligvis har tilsidesat sine forpligtelser i henhold til vedtægten, underrettes den pågældende hurtigt herom, såfremt dette ikke er til skade for undersøgelsesforløbet. Under alle omstændigheder kan der ikke drages konklusioner vedrørende en navngiven kontraktansat efter undersøgelsens færdiggørelse, uden at den kontraktansatte har fået lejlighed til at udtale sig om alle de kendsgerninger, der vedrører ham. I konklusionerne skal der henvises til disse bemærkninger. 2. I de tilfælde, hvor det af hensyn til undersøgelsen er nødvendigt med en ubetinget hemmeligholdelse, og det er nødvendigt at foretage en efterforskning, der hører under en national retslig myndighed, kan opfyldelse af forpligtelsen til at opfordre den kontraktansatte til at udtale sig, udskydes efter aftale med direktøren. I så tilfælde kan der ikke indledes en disciplinær forfølgning, før den kontraktansatte har fået mulighed for at udtale sig. 3. Hvis der efter en intern undersøgelse ikke kan rettes nogen anklage mod den kontraktansatte, som beskyldningerne vedrører, afsluttes den pågældende undersøgelse, og sagen henlægges efter beslutning truffet af direktøren, der skriftligt underretter den kontraktansatte herom. Den kontraktansatte kan anmode om, at denne beslutning optages i hans personlige aktmappe. 4. Direktøren underretter den pågældende, når undersøgelsen afsluttes, og meddeler ham konklusionerne af undersøgelsesrapporten. Artikel 2 1. På grundlag af undersøgelsesrapporten kan direktøren efter at have tilstillet den pågældende kontraktansatte alle sagens akter og efter at have hørt denne: a) beslutte, at anklagen mod den kontraktansatte er grundløs; den kontraktansatte underrettes skriftligt herom b) selv i tilfælde af tilsidesættelse eller tilsyneladende tilsidesættelse af pligter, som følger af vedtægten, beslutte ikke at pålægge en disciplinær foranstaltning og i givet fald give den kontraktansatte en advarsel eller c) i tilfælde af tilsidesættelse af de pligter, der påhviler den kontraktansatte i henhold til vedtægtens artikel 27: i) beslutte at indlede den i dette bilags afdeling 4 omhandlede disciplinære forfølgning, eller ii) beslutte at indlede en disciplinær forfølgning i disciplinærrådet. Artikel 3 En kontraktansat, der af objektive årsager ikke kan høres i henhold til bestemmelserne i dette bilag, kan anmodes om at fremsætte sine bemærkninger skriftligt eller lade sig repræsentere af en person efter eget valg. Afdeling 2 Disciplinærrådet Artikel 4 1. Der nedsættes et disciplinærråd, hvis medlemmer vælges blandt instituttets personale eller fra en EU-institution. 2. Disciplinærrådet består af en formand og to medlemmer, der kan erstattes af suppleanter. Artikel 5 1. Direktøren og personaleudvalget, jf. artikel 36 i vedtægten, udpeger samtidig hver et permanent medlem og en suppleant. Hvis personaleudvalget ikke har udpeget noget medlem eller nogen suppleant, kan direktøren udpege midlertidige medlemmer til at erstatte dem, indtil de er udpeget. 2. Formand er formanden for instituttets bestyrelse. Formandens suppleant udpeges af direktøren. 3. Formanden, medlemmerne og suppleanterne udpeges for en periode på tre år. Instituttet kan dog fastsætte en kortere periode for medlemmerne og suppleanterne, dog mindst et år. 4. I løbet af de fem dage, der følger efter disciplinærrådets konstituering, kan den berørte kontraktansatte afvise et af disciplinærrådets medlemmer. Direktøren kan også afvise et af rådets medlemmer. Inden for samme frist kan disciplinærrådets medlemmer gøre berettigede fritagelsesgrunde gældende, og de har pligt til at trække sig tilbage fra disciplinærrådet, hvis der består en interessekonflikt. Artikel 6 1. Disciplinærrådets formand og medlemmer udfører deres opgaver helt uafhængigt. 2. Disciplinærrådets rådslagninger og arbejde er hemmelige. Afdeling 3 Disciplinære foranstaltninger Artikel 7 1. Direktøren kan pålægge en af følgende disciplinære foranstaltninger: a) en skriftlig advarsel b) en irettesættelse c) suspension af avancement til et højere løntrin for en periode mellem en måned og 23 måneder d) indplacering på et lavere løntrin e) fjernelse fra tjenesten, herunder opsigelse af kontrakten, samt hel eller delvis fortabelse af godtgørelse for tab af arbejde. 2. Hvis den kontraktansatte modtager en alderspension eller en invaliditetsydelse, kan direktøren beslutte at fradrage et beløb i hans pension eller invaliditetsydelse i en bestemt periode. Denne disciplinære foranstaltning får ikke virkninger for den kontraktansattes forsørgelsesberettigede pårørende. Den kontraktansattes indtægt kan dog ikke ligge under det eksistensminimum, der svarer til grundlønnen for en kontraktansat i en C1/1-stilling, i givet fald forhøjet med familietillæg. 3. Der kan kun iværksættes en enkelt disciplinær foranstaltning for en og samme fejl. Artikel 8 De disciplinære foranstaltninger skal stå i forhold til alvorligheden af den begåede fejl. For at fastslå fejlens alvorlighed og for at beslutte, hvilken disciplinær foranstaltning der skal iværksættes, tages der især hensyn til: a) fejlens art og de omstændigheder, hvorunder den er begået b) omfanget af den skade, som den begåede fejl har påført instituttets integritet, omdømme eller interesser c) i hvor høj grad fejlen har været forsætlig eller udtryk for forsømmelse d) de grunde, den kontraktansatte har haft til at begå fejlen e) den kontraktansattes lønklasse og anciennitet f) graden af den kontraktansattes personlige ansvar g) den kontraktansattes arbejdsopgaver og ansvarsområder h) gentagelsestilfælde af handlingen eller den culpøse adfærd i) den kontraktansattes adfærd under hele karrieren. Afdeling 4 Disciplinære forfølgninger, der ikke indbringes for disciplinærrådet Artikel 9 Direktøren kan uden at have indhentet udtalelse fra disciplinærrådet udstede en skriftlig advarsel eller en irettesættelse. Den pågældende kontraktansatte skal høres, inden direktøren tager sådanne skridt. Afdeling 5 Disciplinære forfølgninger i disciplinærrådet Artikel 10 1. Der rejses sag i disciplinærrådet ved indgivelse af en indberetning fra direktøren, i hvilken de forhold, der påklages, og eventuelt de omstændigheder, under hvilke de er begået, samt formildende eller skærpende omstændigheder klart angives. 2. Indberetningen sendes til den pågældende kontraktansatte og til formanden for disciplinærrådet, der gør medlemmerne af disciplinærrådet bekendt med den. Artikel 11 1. Efter indgivelse af denne indberetning har den pågældende kontraktansatte ret til at blive gjort bekendt med de akter, der vedrører ham eller hende, samt til at tage genparter af alle sagens akter, herunder dem, der vil kunne rense ham. 2. Til forberedelse af forsvaret har den pågældende kontraktansatte en frist på mindst 15 dage fra tidspunktet for indgivelse af den indberetning, hvormed disciplinærsagen indledes. 3. Den kontraktansatte kan lade sig bistå af en person efter eget valg. Artikel 12 Hvis den pågældende kontraktansatte i tilstedeværelse af disciplinærrådets formand erkender sin culpøse adfærd og uden forbehold accepterer den i artikel 10 i dette bilag omhandlede indberetning, kan direktøren trække sagen tilbage fra disciplinærrådet under overholdelse af princippet om et rimeligt forhold mellem fejlens art og den påtænkte disciplinære foranstaltning. Såfremt sagen trækkes tilbage fra disciplinærrådet, afgiver dettes formand udtalelse om den påtænkte disciplinære foranstaltning. Efter denne procedure kan direktøren uanset artikel 9 i dette bilag anvende en af de disciplinære foranstaltninger, der er omhandlet i artikel 7, stk. 1, litra a)-d), i dette bilag. Den pågældende kontraktansatte underrettes, inden han eller hun indrømmer sin fejl, om de mulige følger af en sådan indrømmelse. Artikel 13 Inden det første møde i disciplinærrådet giver formanden et af medlemmerne til opgave at udfærdige en rapport om hele sagen og at informere de andre medlemmer af disciplinærrådet herom. Artikel 14 1. Den pågældende kontraktansatte høres af disciplinærrådet. Ved denne lejlighed kan han eller hun fremsætte skriftlige eller mundtlige bemærkninger personligt eller gennem en repræsentant. Den kontraktansatte kan indkalde vidner. 2. Instituttet repræsenteres i disciplinærrådet af en af direktøren hertil bemyndiget kontraktansat. Artikel 15 På grundlag af de dokumenter, der er blevet forelagt for disciplinærrådet, og under hensyn til eventuelle skriftlige eller mundtlige udtalelser afgiver disciplinærrådet med stemmeflerhed en begrundet udtalelse om substansen i de indberettede forhold og eventuelt om den disciplinære foranstaltning, som det finder bør anvendes i anledning af de påklagede forhold. Udtalelsen underskrives af alle rådets medlemmer. Udtalelsen tilstilles direktøren og den pågældende kontraktansatte senest to måneder efter den dag, hvor direktørens indberetning blev modtaget, idet fristen dog afpasses efter, hvor kompliceret sagen er. Artikel 16 1. Efter at have hørt den kontraktansatte træffer direktøren en beslutning i henhold til artikel 8 og 9 i dette bilag inden for en frist på to måneder efter modtagelsen af disciplinærrådets udtalelse. Beslutningen skal være begrundet. 2. Hvis direktøren beslutter at henlægge sagen uden nogen disciplinær foranstaltning, underretter denne straks skriftligt den pågældende kontraktansatte herom. Den pågældende kontraktansatte kan anmode om at få denne beslutning indføjet sin personlige aktmappe. Artikel 17 1. Såfremt der ved en disciplinærsag pålægges den kontraktansatte en af de i artikel 7 i dette bilag omhandlede disciplinære foranstaltninger, betaler denne selv sine egne omkostninger ved disciplinærsagen, herunder honorar til en person, der er valgt som bisidder eller til at bistå den kontraktansatte ved hans forsvar. 2. Direktøren kan dog i ekstraordinære tilfælde træffe anden afgørelse, når disse omkostninger udgør en urimelig belastning for den pågældende kontraktansatte. Afdeling 6 Suspension Artikel 18 1. Når direktøren fremsætter påstand om, at en kontraktansat har begået en alvorlig fejl ved enten at have brudt sine tjenestepligter eller at have overtrådt almindelige retsregler, kan direktøren på ethvert tidspunkt suspendere den kontraktansatte en nærmere bestemt eller ubestemt periode. 2. Direktøren træffer denne beslutning efter at have hørt den pågældende kontraktansatte, undtagen under ekstraordinære omstændigheder. Artikel 19 1. Beslutningen om den kontraktansattes suspension skal præcisere, om den pågældende beholder hele sit vederlag, eller der skal fradrages et beløb, som fastsættes i samme beslutning. Det beløb, der udbetales til den kontraktansatte, kan i intet tilfælde ligge under det eksistensminimum, der svarer til grundlønnen for en kontraktansat i lønklasse C1/1, i givet fald forhøjet med familietillæg. 2. Den suspenderede kontraktansattes situation skal reguleres definitivt senest seks måneder fra den dato, hvor suspensionen har fået virkning. Hvis der ikke inden for seks måneder er truffet nogen beslutning, modtager den pågældende kontraktansatte igen hele sit vederlag, jf. dog stk. 3. 3. Fradraget kan opretholdes ud over de i stk. 2 nævnte seks måneder, såfremt der er rejst straffesag mod den pågældende kontraktansatte for samme forhold, og han i forbindelse med straffesagen er fængslet. I så tilfælde modtager den kontraktansatte først på ny hele sit vederlag, efter at den kompetente domstol har afsagt kendelse om løsladelse af den kontraktansatte. 4. Hvis den kontraktansatte ikke pålægges nogen disciplinær foranstaltning eller kun får en skriftlig advarsel, en irettesættelse eller en midlertidig suspension af avancement til et højere løntrin, har den pågældende ret til at få tilbagebetalt alle fradrag, der i henhold til stk. 1 er foretaget i hans vederlag. Såfremt der ikke er iværksat nogen disciplinær foranstaltning, sker tilbagebetalingen med tillæg af rente på 3,5 % pro anno. Afdeling 7 Sideløbende straffesag Artikel 20 Hvis der er rejst straffesag mod en kontraktansat for samme forhold, tages der først en endelig beslutning om disciplinære foranstaltninger, når domstolskendelsen ikke længere kan appelleres. Afdeling 8 Afsluttende bestemmelser Artikel 21 Hvis den kontraktansatte er pålagt en anden disciplinær foranstaltning end fjernelse fra tjenesten, kan han i tilfælde af en skriftlig advarsel eller en irettesættelse efter tre år og i tilfælde af andre disciplinære foranstaltninger efter seks år indgive en anmodning om, at den pågældende foranstaltning ikke længere skal forefindes i hans eller hendes personlige aktmappe. Direktøren beslutter, om den pågældendes anmodning skal efterkommes. Artikel 22 Såfremt nye forhold kan understøttes af gyldige beviser, kan direktøren på eget initiativ eller efter anmodning fra den pågældende kontraktansatte genoptage en disciplinær forfølgning. Artikel 23 Hvis der ikke opretholdes nogen anklage mod den kontraktansatte efter, at disciplinærrådet har afgivet en udtalelse i henhold til artikel 15 i dette bilag, har den kontraktansatte efter anmodning ret til oprejsning ved hensigtsmæssig offentliggørelse af direktørens afgørelse. Artikel 24 Direktøren vedtager nærmere regler til gennemførelse af disse bestemmelser.